Pasport negara ini paling berkuasa bagi tahun 2017

Sejak tahun 2014, warganegara Jerman memegang pasport yang paling berkuasa dalam dunia.

Pemeringkatan kedudukan kuasa pasport yang dibuat oleh sebuah firma kerakyatan dan perancangan Henley & Partners itu meneliti bilangan negara yang boleh dilawati tanpa memohon sebarang visa.

Rakyat Jerman boleh melawat ke 176 buah negara dan wilayah tanpa visa daripada 218 lokasi secara keseluruhan.

Negara jiran kita, Singapura tidak kurang hebat kerana berkongsi tempat ke-4 bersama 8 buah negara dari benua Eropah lain dengan jumlah 173 buah negara yang boleh dilawati tanpa visa.

Paling menyedihkan ialah rakyat Syria, Pakistan, Iraq, Afghanistan dan negara Afrika yang berada di kedudukan paling bawah. Masing-masing hanya boleh mengakses kurang daripada 30 buah negara sahaja tanpa perlu memohon visa.

Walaupun manusia semakin mudah mengembara dan setiap negara saling bergantung antara satu sama lain, masih terdapat jurang yang besar dalam kebebasan perjalanan antara negara.

Secara umumnya, visa melambangkan pertalian antara dua buah negara dan mengambil kira hubungan diplomatik, risiko keselamatan, ketimbalbalikan visa dan risiko pelanggaran peraturan imigresen serta visa.

Jadi, bersyukurlah anda pemegang pasport Malaysia. Untung tau boleh melawat 164 wilayah dan negara tanpa visa.


Salasilah Kesultanan Negeri Kedah Darul Aman

Kerajaan Kedah merupakan kerajaan tertua di semenanjung Tanah Melayu. Kerajaan Kedah Tua diasaskan pada abad ke-5. Pada peringkat awal, Sungai Mas merupakan pelabuhan utama tetapi kemudian dipindah ke Lembah Bujang.

Bermula pada abad ke-12, pemerintahan Kedah diketuai sultan sebagai kuasa tertinggi. Iluminasi.com ingin berkongsi salasilah kesultanan di negeri Kedah.


5 penjara paling terkenal di Asia Tenggara

Jika anda selalu menonton drama atau filem seperti "The Shawshank Redemption," anda mesti dapat mengagak secara kasar apakah jenis-jenis kemudahan yang disediakan oleh pihak pengurusan penjara.

Sebelum ini kami pernah berkongsi satu artikel berkenaan kajian psikologi terkenal "the Stanford Prison Experiment" yang tiba-tiba telah mengubah tingkah laku individu dengan rekod bersih menjadi ganas dan kejam dalam persekitaran suram penjara.

Jika individu dengan rekod bersih dan keadaan terkawal pun mampu bertindak di luar jangkaan, apatah lagi individu-individu yang terpaksa hidup dalam situasi menakutkan seperti di lima penjara ini:

Sebelum tahun 2004, penjara ini tidak pernah dibuka kepada mana-mana kru dan penggiat seni untuk merakamkan dokumentari atau menjadi lokasi penggambaran. Selain menjadi lokasi siri mini Bangkok Hilton yang dibintangi Nicole Kidman, satu dokumentari yang disiarkan BBC pernah memaparkan kehidupan banduan yang dikurung di dalam penjara ini.

Banduan terpaksa duduk berhimpit-himpit selama 15 jam sehari dan hanya diberi makan ikan busuk dan nasi yang sudah berulat.

Disebabkan ramai yang menemui ajal akibat kehidupan sengsara dalam penjara ini, warga Thai sering merujuk kepada tempat ini dengan panggilan "Big Tiger." Selepas Perdana Menteri Thaksin Shinawatra mengumumkan ingin memerangi dadah pada tahun 2003, populasi penjara naik mendadak sehingga dua kali ganda daripada kapasiti sebenar.

Penjara yang dahulu dibina oleh orang Perancis untuk mengurung tahanan politik semasa rejim penjajahan itu telah dituntut semula oleh Tentera Vietnam Utara (NVA) untuk menahan tawanan Amerika semasa perang Vietnam.

Bersikap tidak mengendahkan peraturan Konvensyen Geneva, NVA berterusan menyeksa semua tahanan, mengasingkan mereka dalam sel tahanan bersendirian untuk tempoh yang lama dan memberi makan makanan yang telah dicemari najis manusia.

NVA berterusan menafikan bahawa mereka menyeksa tahanan di penjara itu namun pengakuan sendiri oleh Senator John McCain pada tahun 1999 menceritakan sebaliknya. Menurut Senator McCain yang pernah menjadi tawanan perang di situ, tentera Vietnam sering kali memukul banduan dengan teruk.

Pada Disember 2015, ketegangan antara dua kumpulan geng paling berbahaya di Bali iaitu Laskar Bali dan Baladika Bali telah membawa kepada pergaduhan yang membawa maut di dalam penjara ini. Dua banduan mati dibunuh dan dua lagi cedera parah selepas pergaduhan itu.

Selepas terjadinya keganasan tersebut, pihak polis membuat pencarian dan menemui ratusan senjata termasuklah replika senjata api, pedang, tombak dan pisau tersembunyi di dalam sel dan juga sekitar kawasan penjara.

Seorang warga New Zealand bernama Paul Conibeer pernah dipenjara di Penjara Kerobokan selama 10 bulan kerana gagal membayar bil hotelnya. Dalam satu temuramah, Paul memberitahu bagaimana keganasan dan penggunaan dadah berlaku dengan mudah dalam penjara itu.

Menurut Paul, dia pernah melihat banduan dibelasah, banduan mengambil dos dadah berlebihan malah seorang banduan pernah mati dalam pangkuannya kerana masalah kesihatan yang tidak dirawat.

Penjara di Kemboja dilaporkan sebagai tempat yang amat kejam dan menakutkan. Malah, benda-benda asas kehidupan seperti air bersih dan udara segar juga diletakkan harga.

Penjara Prey Sar merupakan pusat tahanan terbesar yang dilaporkan paling korup di sana sehinggakan banduan dipaksa mengeluarkan wang saku sendiri untuk membayar bil utiliti penjara.

Pada tahun 2008, seorang banduan berusia 24 tahun mati di hospital selepas mengalami kecederaan teruk di kepala. Pengarah penjara mengatakan Heng Touch membuat cubaan membunuh diri sendiri dengan menghentakkan kepalanya ke dinding wad. Namun, abang Heng Touch percaya yang adiknya mati dibunuh oleh warder dan pengawal selepas dia gagal membayar wang sogokan sebanyak $100 semasa melawat adiknya sehari sebelum kejadian.

Menurut data daripada Institut Penyelidikan Polisi Jenayah, kadar penghunian dalam sistem penjara di Filipina pada tahun 2012 sudahpun berada pada paras 316% lebih daripada kapasiti sebenar.

Keadaan menjadi semakin buruk apabila Presiden Rodrigo Duterte berazam untuk memerangi dadah di negara itu yang membawa kepada ribuan lagi tahanan baru.

Pertubuhan Bangsa-bangsa Bersatu (PBB) mendedahkan bahawa Penjara Quezon City hanya boleh memuatkan 278 orang banduan tetapi kini ia menjadi tempat tinggal kepada lebih 4,000 orang tahanan.

Selepas beberapa keping gambar yang mengganggu perasaan tersiar sekitar tahun lepas menunjukkan banduan tidur bertindih-tindih di atas satu sama lain di tepi tangga dan juga di gelanggang bola keranjang, ramai aktivis dan kumpulan hak asasi manusia menjadi berang.

Sejak itu, kerajaan Filipina telah mengumumkan yang mereka sedang bekerjasama dengan Jawatankuasa Palang Merah Antarabangsa untuk membangunkan kemudahan baru bagi para banduan.


Wajarkah Masyarakat Cina dan India Tidak Mahu Berbahasa Melayu di Malaysia?

Ahmad mematikan enjin lalu memeriksa sama ada tertinggal wang atau barangan berharga dalam keretanya. Selepas puas hati, dia melangkah keluar lalu tersenyum memandang mekanik Cina yang menghampirinya.

"Itu talak sejuk macam mana? Masa jalan ka, masa driving ka?" tanya mekanik itu. Ahmad masuk semula ke dalam kereta lalu menghidupkan enjin kemudian penyaman udara dimulakan.

"Aiyoo, angin saja ini woo," kata mekanik Cina itu berseloroh. "You ada tukar gas ka?" tanya dia.

Ahmad menggelengkan kepala. Mekanik Cina itu kemudiannya memanggil kawannya datang, lalu mereka mula berbincang dalam bahasa Mandarin.

"空气不冷，你的意见是什么" tanya lelaki CIna itu kepada kawannya. Kawannya masuk ke kereta Ahmad lalu memeriksa kesejukan.

"也许空调泄漏？" kata kawannya. Lelaki itu tunduk lalu memeriksa bahagian bawah enjin kereta Ahmad.

"Mungkin kita cuba tukar gas dulu la bang," kata mekanik yang pertama tadi.

"Mesti nak ketuk la tu," fikir Ahmad. "Standard la peniaga-peniaga Cina ni."

"RM30 je bang. Tapi tak ada warranty oo, kalau tak sejuk, kami tak ganti balik duit," kata mekanik itu.

"Kalau tak sejuk, apa boleh buat lepas tu?" tanya Ahmad. Mekanik itu pergi ke arah kawannya tadi yang sedang membetulkan bateri sebuah kereta lain pula.

Mekanik tadi kembali bertemu Ahmad yang menunggu. "Kalau tak sejuk, kita kena cek compressor, tengok ada rosak ka tak. Kalau mau buat itu dalam RM250 itu macam."

Ahmad mengangguk-ngangguk. "Sekejap eh," kata Ahmad pada mekanik tadi, lalu mekanik itu pergi menyambung kerjanya. Jari Ahmad pantas menaip di whatsapp.

"Bro, aku kat bengkel, dia kata kalau tukar gas tak ok gak, kena cek compressor. Camne?" mesej Ahmad.

"Dia ada bagi warranti tak kalau dah tukar gas tu jadi jugak panas ke, camne?" balas kawannya dalam mesej.

"Tak ada. Kalau bukan gas, dia kata problem compressor kena cek."

"Uish, mahal tu. Tak ada kedai lain ke?" tanya kawannya melalui mesej.

"Mana ada, raya haji ni kedai mana yang bukak?" balas Ahmad.

"Dia nak cekik tu, tapi nak buat macam mana. Kena buat jugak la, kita nak travel jauh. Kongsi-kongsi je la kita." kata rakannya.

Ahmad pergi semula kepada mekanik tadi yang sedang leka memeriksa wayar sebuah kereta. "Ok bang. Kita cuba tukar gas dulu."

Mekanik itu mengangguk. "啊，换男人这辆马车的气体," kata dia kepada seorang pekerja muda lain. Pekerja itu mengangguk lalu mula menarik tong besar berisi gas.

"Tin tin!" bunyi hon kereta berbunyi. Seorang lelaki India memberhentikan kereta di tepi bengkel lalu menurunkan tingkap dengan isteri dan anak-anaknya dalam kereta.

"Boss, signal belakang belah kiri tak menyala boss, ada jual bulb?" tanya dia dari jauh lalu mekanik yang melayan Ahmad tadi mendekati beliau.

Isterinya berbisik pada suaminya, "அது மிகவும் விலையுயர்ந்தால் நாம் இன்னொரு கடையைத்தான் காண்கிறோம்."

Ahmad duduk saja menunggu gas penyaman udara keretanya diisi sambil berharap agar bengkel tersebut bukanlah bengkel yang jenis suka menipu dan cekik darah pelanggan.


Fahami perbezaan resume dan CV

Salah satu proses mencari kerja ialah mengemas kini dokumen yang menyenaraikan dengan lengkap segala pengalaman dan kemahiran individu. Ada yang kata, "Nak update CV" manakala ada yang kata "Nak buat resume".

Orang yang dah bekerja puluhan tahun pun sebenarnya masih ada yang tidak tahu perbezaan antara résumé dan CV, apatah lagi adik-adik lepasan sekolah, kolej atau universiti yang baru mahu mengenal erti dunia sebenar kan.

Istilah résumé/resume berasal daripada perkataan Perancis résumer yang membawa makna "sebagai rumusan/kesimpulan" manakala CV pula merupakan singkatan bagi frasa Latin iaitu curriculum vitae yang bermaksud "jalan hidup seseorang."

Daripada definisi itu sahaja kita sudah boleh mendapat sedikit bayangan tentang perbezaan kedua-dua dokumen ini. Beza yang paling ketara adalah panjang setiap dokumen.

Resume memberikan ringkasan kehidupan individu berkaitan latar belakang pendidikan, pengalaman kerja, kelayakan, kemahiran dan sebagainya yang sering kali dimuatkan ke dalam satu (atau dua) muka surat sahaja.

CV pula kebiasaannya merangkumi beberapa helaian muka surat yang menyenaraikan secara terperinci latar belakang akademik, ijazah, pengalaman kerja, penyelidikan, penerbitan, pembentangan, penghormatan yang diterima dan semua pencapaian kejayaan lain.

Resume berbeza daripada CV kerana ia hanya menampilkan pengalaman dan kemahiran yang berkaitan secara langsung dengan jawatan kerja yang ingin dipohon. Ia memerlukan pengemaskinian dari semasa ke semasa.

CV pula tidak memerlukan pengeditan yang banyak setiap kali memohon kerja namun masih boleh menonjolkan kemahiran yang relevan secara khusus. CV akan sentiasa berkembang dan boleh ditambah bilangan muka surat apabila terdapat kemahiran, pencapaian atau penerbitan baru yang perlu ditambah dalam senarai.

Secara umumnya, CV lebih menjadi pilihan apabila seseorang memohon kerja dalam bidang akademik seperti penyelidikan, pendidikan atau memohon biasiswa pengajian.

Tapi anda janganlah risau sangat. Selalunya bakal majikan sudahpun menyatakan dengan jelas senarai dokumen yang perlu dihantar sekiranya anda ingin memohon jawatan tersebut.

Oh, ya. Jika bakal majikan meminta anda menghantar surat iringan (cover letter) berserta resume, janganlah diabaikan permintaan mereka itu ya. Cover e-mail dengan cover letter tak sama tau.


Pawang Brazil Ini Ceritakan 3 Keburukan Sekiranya Terlalu Berfikiran Positif

Ketika anda mempunyai sesuatu masalah, pasti ada yang akan menasihati anda supaya berfikiran positif, dan semua perkara akan menjadi baik-baik sahaja. Namun setiap kali anda berfikiran positif, ia tidak seperti menyelesaikan masalah anda, tetapi semakin membelenggu hidup anda.

Ya, memang penting berfikiran positif, tetapi mengikut situasi dan keadaan. Tak semua perkara anda boleh urus dengan cara yang sama. Dengan terlalu berfikiran positif, anda seolah-olah memanjakan diri anda.

Terma fikir positif ini kerap digunakan, terutamanya oleh agen MLM dalam merekrut ahli baru. "Dalam hidup ni kena sentiasa fikir positif bro, baru boleh berjaya". Macam pernah dengar kan?

Namun ada 2 masalah jika anda sentiasa berfikiran positif, pertamanya adalah ia memenatkan. Kedua adalah ia tidak efektif. iluminasi.com ingin berkongsi 3 keburukan jika terlalu berfikiran positif yang dijelaskan oleh seorang dukun dari Brazil.

Berfikiran positif akan membuatkan anda tidak mempedulikan perkara negatif. Ia sekaligus menidakkan perasaan sebenar anda, yang mana sedang bergelut dalam masalah. Anda akan terperangkap dengan perasaan positif, sentiasa tersenyum dan bertenaga seolah-olah anda tak ada masalah dan tiada apa yang boleh menghalang anda.

Anda akan berasa gembira, namun ia hanya seketika. Ia kerana setiap kali anda memaksa diri anda untuk menjadi positif, perkara negatif akan terbina dalam diri anda. Anda sentiasa mampu untuk menafikan perasaan dan emosi negatif, tapi ia tetap akan ada dalam diri anda.

Hidup kita tak akan terlepas daripada cabaran yang membuatkan kita berasa marah, sedih dan takut. Namun, mahu tak mahu, anda harus menghadapinya, dan mengelak daripada apa yang anda rasa negatif dan hanya fikir apa yang positif sahaja adalah satu kesilapan yang sangat besar. Anda hanya lari daripada bayang-bayang sendiri yang tak akan pernah hilang.

Dan semakin lama anda berbuat demikian, ia akan membuatkan anda letih, yang mengakibatkan masalah kesihatan, kemurungan dan keresahan.

Mengapa anda perlu membahagikan perasaan dan emosi anda kepada dua bahagian iaitu positif dan negatif? Dan bagaimana anda betul-betul tahu sesuatu itu adalah positif atau negatif? Ia bukan seperti matematik yang ada jawapan tepat. Kalau betul, tak mengapa, kalau salah, anda yang menanggung akibatnya kerana berperang dengan diri sendiri.

Perkara ini sangat samar, dan perlukan pengalaman untuk anda tahu kebenarannya. Tapi, jika anda asyik menghindarkan diri daripadanya, bagaimana anda akan mendapat jawapan? Kadang-kadang cabaran emosi yang paling buruk memebrikan impak yang baik dalam hidup.

Kesedihan boleh memupuk rasa kasih sayang yang lebih kuat. Kemarahan mampu membuatkan anda mengatasi had dan kelemahan anda. Dan rasa tak selamat dapat menjadi pemangkin kepada perkembangan hidup anda. Namun semua ini hanya berkesan jika anda memberikan ruang dalam diri anda.

Daripada berkeras dan melawan sifat semulajadi anda, anda sepatutnya gunakan dalam memperbaiki diri sendiri.

Kita terlalu mencuba untuk hidup gembira, dan semakin kuat kita mencuba, semakin kecewa kita akan rasa. Kekecewaan dicampur keletihan akan mengakibatkan kemurungan.

Emosi adalah tekanan semulajadi dimana anda hanya boleh berbuat sesuatu mengenainya jika anda menerima seadanya. Ya, memang anda akan rasa sakit, sedih, dan marah, tapi anda juga akan berasa gembira, bersemangat dan kasih sayang.

Emosi-emosi ini akan mencari keseimbangan secara semula jadi. Yang paling penting, keseimbangan ini lebih baik dan sihat, daripada membahagikannya kepada baik dan buruk, atau positif dan negatif.

Hidup ini ada baik buruk. Ada perkara yang anda boleh dan mampu capai, dan ada yang tidak. Apa yang lebih penting daripada matlamat yang ingin anda capai, adalah cara anda menjalani hidup sekarang. Jika anda hidup dalam keadaan tidak baik disebabkan terlalu menekan emosi, apa yang anda sasarkan, sukar untuk menjadi kenyataan.

Apabila anda menerima dengan sepenuhnya siapa diri anda, termasuk perasaan sedih, marah, dan takut, segala tenaga yang selama ini anda gunakan untuk melawan perasaan-perasaan ini, boleh digunakan ke arah yang lebih baik dalam kehidupan.


Bahaya madu kepada anak kecil walaupun untuk bertahnik

Boleh dikatakan hampir semua kanak-kanak sukakan manisan. Tapi tahukah anda, ada satu jenis benda manis yang tidak boleh dimakan oleh anak-anak kecil? Manisan itu ialah madu.

Penulis pernah berpengalaman sendiri melihat seorang wanita warga emas cuba memberikan madu kepada bayi yang baru dilahirkan untuk upacara "membelah mulut". Kejadian itu benar-benar membuatkan penulis berasa kecut perut.

Proses tahnik atau "belah mulut" itu sebenarnya merupakan salah satu sunnah Rasulullah dengan memberikan secalit kurma yang telah dikunyah atau dihancurkan kepada bayi, bukan madu atau manisan lain seperti yang ramai orang sangka.

Di negara Asia rata-ratanya menganggap pemberian madu kepada anak kecil itu sebagai satu perkara biasa. Madu dilihat sebagai berkhasiat dan mempunyai unsur semula jadi, maka ia baik untuk bayi. Tapi tahukah anda ia sebenarnya boleh menjadi racun kepada si comel tersebut?

Pertubuhan Kesihatan Sedunia (WHO) merupakan salah satu kumpulan perubatan yang bersetuju bahawa madu tidak sepatutnya diberikan kepada bayi di bawah 12 bulan. Tidak kiralah sama ada dicampurkan ke dalam susu, digunakan untuk melegakan sakit gusi akibat pertumbuhan gigi ataupun yang ditambah ke dalam produk makanan bayi yang lain.

Masalah memberi madu kepada bayi akan mula timbul daripada mikrobiom yang sedang berkembang. Persekitaran dalam tubuh bayi mengandungi pelbagai mikroorganisma seperti bakteria dan archaea yang membantu pengawalan diet dan mempengaruhi pelbagai fungsi organ.

Sebelum bayi mencecah usia 1 tahun, bakteria dalam usus mereka tidak cukup berkembang untuk menghentikan bakteria berbahaya daripada menjangkiti badan.

Clostridium botulinum merupakan salah satu bakteria yang berpotensi untuk menjadi racun kepada bayi. Selain menyebabkan penyakit seperti botulisme (keracunan makanan), ia kerap dijumpai dalam madu asli yang mentah dan tidak diproses. Satu kajian pada tahun 1998 mendapati sehingga 25% kandungan madu dijumpai mengandungi spora bakteria tersebut.

Simptom botulisme pada bayi sebenarnya agak menakutkan. Ia termasuklah boleh melemahkan otot sehingga menyebabkan bayi kelihatan terkulai dan tidak mampu menggerakkan anggota badan. Antara gejala yang lebih ekstrem ialah menyebabkan kegagalan sistem pernafasan.

Walaupun tiada kesan jangka panjang keracunan makanan ini dan rawatan mudah didapati bagi bayi yang mengalami simptom membahayakan nyawa, lebih baik anda elakkan daripada ia terjadi. Orang kata, mencegah lebih baik daripada mengubati.

Jadi, elakkan memberi madu kepada anak-anak di bawah satu tahun ya. Kalau dah terbagi, perhatikan bayi anda. Kalau anda tanda-tanda sesak nafas atau lemah anggota badan, cepat-cepat bawa berjumpa doktor untuk diagnosis lanjut.


Kanibalisme : 5 punca manusia sanggup makan daging manusia lain

Jika anda pernah menonton filem the Silence of the Lambs (1991), anda pasti kenal dengan watak Hannibal Lecter yang merupakan seorang psiko kanibal.

Barangkali tiada perkara yang lebih membingungkan daripada kanibalisme. Ia merupakan satu perkara larangan dalam mana-mana masyarakat dunia sekalipun dan seringkali dikaitkan dengan kejahatan, namun pada masa yang sama, ia membuatkan kita berasa ingin tahu dan tertanya-tanya mengapa ada manusia yang sanggup bertindak sedemikian.

Upacara amal yang melibatkan kanibalisme sebenarnya telah banyak direkodkan. Kami kongsikan lima faktor kanibalisme dan contoh-contoh manusia kanibal yang pernah terjadi sebelum ini:

Puak Fore di Papua New Guinea misalnya, dikenali kerana memakan tubuh mayat sebagai tanda hormat dan rasa sayang untuk mengelakkan mayat daripada mereput atau dimamah haiwan dan serangga lain. Selain itu, upacara menjamah mayat itu dikatakan dapat memeliharanya daripada diganggu oleh roh jahat.

Puak Wari' dari Amazon berhampiran Brazil juga menggunakan kanibalisme sebagai salah satu upacara dalam ritual kematian mereka seperti puak Fore. Mereka mengamalkan upacara memakan mayat orang yang disayangi sehingga sekitar tahun 1960-an sebelum mubaligh Kristian menarik mereka memeluk agama itu.

Memakan tubuh seorang musuh yang telah mati mungkin dianggap sebagai perbuatan membalas dendam yang paling ulung. Selain menunjukkan dominasi dan mencetuskan perasaan takut, memakan mayat musuh juga dikhabarkan boleh memindahkan kejayaan dan keberanian si mati.

Semasa berlakunya Perang Dunia Kedua, tentera Jepun telah melapah dan memakan tubuh tawanan perang yang telah mati.

Puak Korowai dari New Guinea pula mengamalkan upacara menjamah tubuh mayat yang merupakan ahli sihir jahat.

Semasa rejim pemerintahan bekas pemimpin Uganda, Idi Amin Dada dari 1971 hingga 1979, dia dilabel sebagai seorang pemimpin yang ganas, kejam sehingga dituduh memakan tubuh musuh-musuhnya. Apabila ditanya tentang perbuatan kanibalisme itu, dengan lantang dia menjawab "Saya tidak sukakan daging manusia. Dagingnya terlalu masin buat saya." Sama ada dia benar-benar bersalah atau tidak, hanya dia yang tahu.

Tahukah anda, wujud juga unsur kanibalisme dalam bidang perubatan di seluruh dunia. Ada saja bahagian-bahagian badan yang dicampurkan ke dalam bancuhan ubat-ubatan.

Orang Cina menggunakan organ manusia selain kuku dan rambut dalam campuran ubatan mereka. Manakala pada zaman awal Greek pula, darah manusia digunakan untuk merawat penyakit sawan.

Walaupun manusia kanibal dilabel sebagai kejam, orang Eropah tetap memakan bahagian tubuh badan manusia sebagai rawatan perubatan. Sebagai contoh pada abad ke-16, pengikut ahli fizik Swiss bernama Paracelsus mengubati disenteri (berak darah) dengan memakan ubat yang mengandungi serbuk tengkorak manusia.

Pada kurun ke-17 pula, mumia yang dikisar lumat hingga menjadi serbuk digunakan untuk merawat sawan dan sakit perut di England. Dalam sesetengah kes, bukan calang-calang mumia yang digunakan - ada ramuan ubat yang memerlukan tubuh lelaki berambut merah yang mati digantung.

Dikhabarkan daging manusia mempunyai rasa yang seakan-akan sama daging anak lembu dan juga daging khinzir.

Mungkin sebab itulah kaum Batak di Sumatra dilaporkan pernah menjual daging manusia di pasar.

Selain itu, di China, makanan yang berasaskan daging manusia pernah dianggap hidangan mewah semasa dinasti Yuan (abad ke-13 dan 14). Ketika itu, dikhabarkan daging kanak-kanak merupakan makanan paling enak atas muka bumi.

Negara itu juga melaporkan terdapat kes di mana kanak-kanak memotong anggota badan seperti paha atau lengan untuk digunakan dalam masakan sebagai tanda hormat.

Walaupun kanibalisme merupakan perkara larangan di seluruh dunia, ada kes-kes terpencil di mana ia boleh diterima akal seperti keadaan darurat untuk meneruskan hidup.

Menurut satu kajian, tubuh manusia secara puratanya dapat membekalkan 125,000 kalori kepada si pemakan. Bayangkanlah, seorang manusia normal hanya memerlukan sekitar 1,500 hingga 3,000 kalori sahaja setiap hari. Jika dapat makan satu mayat, seolah-olah makan kenduri berminggu-minggu lamanya.

Salah satu contoh terkenal kanibalisme untuk ikhtiar hidup ini melibatkan kisah jemaah Donner. Pada tahun 1846, seramai 87 emigran yang diketuai oleh George Donner meninggalkan Missouri untuk berhijrah ke California. Dalam perjalanan, mereka terperangkap dalam ribut salji yang tebal di Sierra Nevada.

Setelah berhadapan dengan kebuluran, mereka akhirnya terpaksa menjadi kanibal dengan memakan mayat yang telah mati.

Lagi satu kisah kanibalisme untuk meneruskan hidup ialah semasa berlakunya satu nahas kapal terbang di Pergunungan Andes pada tahun 1972. Antara 45 penumpang yang kebanyakannya merupakan pemain ragbi Uruguay, hanya 15 terselamat di penghujung pengalaman pahit selama 72 hari itu. Bagaimana mereka terselamat? Sudah tentulah dengan menjadi kanibal.

Walau bagaimanapun, perlu diingatkan bahawa kebanyakan kisah kanibalisme ini tidak dapat dibuktikan secara sahih kerana ia merupakan satu perkara terlarang dan tidak dapat dibincangkan secara terbuka. Mereka yang pernah memakan mungkin mengamalkan prinsip "Pandai makan, pandai simpan."


Senarai 8 Universiti Malaysia Dalam Ranking Universiti Terbaik Dunia 2018

Sebagai salah sebuah negara membangun, edukasi di Malaysia boleh dikatakan agak stabil. Walaupun terdapat banyak ruang yang masih boleh diperbaiki, kita patut berbangga dengan sistem yang sedia ada. Sebanyak 19.72% daripada perbelanjaan keseluruhan negara dibelanjakan pada sistem pendidikan.

Pada tahun ini, sistem pendidikan tinggi Malaysia telah memecahkan rekod, buat kali pertamanya berada di kedudukan ke-25 di dunia, yang merupakan pencapaian terbaik. Ia membuktikan bahawa sistem pendidikan tinggi kita adalah suatu kuasa baru yang tidak boleh dinafikan kehebatannya.

Faktornya? Tentulah pencapaian universiti-universiti di Malaysia yang kian meningkat prestasinya. Times Higher Education telah mengeluarkan senarai kedudukan universiti dunia 2018, dan iluminasi.com ingin berkongi 8 universiti Malaysia yang berada dalam ranking 1000 universiti terbaik dunia 2018.

UNITEN atau Universiti Tenaga Nasional, sebuah universiti berstatus GLC yang merupakan milik  Tenaga Nasional Berhad sepenuhnya berada di tangga ke-973 universiti terbaik dunia, 1 tangga lebih baik daripada Texas State University. Ditubuhkan pada tahun 1999, ia yang kini mempunyai pelajar seramai 8,231 orang pelajar yang mana 7% daripadanya adalah pelajar luar negara.

UNITEN juga mempunyai 24 pusat kajian yang mempunyai visi untuk menjadi universiti terkemuka dalam tenaga global. Antara alumni-alumni UNITEN yang dikenali adalah Nurul Izzah (Ahli Parlimen Lembah Pantai), Najwan Halimi (bekas setiausaha akhbar DS Anwar Ibrahim), dan juga penyanyi Amir AF 2016.

Berada di tangga ke-7 universiti terbaik Malaysia, dan juga ke-785 terbaik dunia adalah Universiti Teknologi Petronas (UTP) yang terletak di Tronoh, Perak. Ia ditubuhkan pada tahun 1997 atas arahan kerajaan Malaysia.

Kursus-kursus di UTP diatur kepada 3 fakulti berlainan untuk peringkat ijazah sarjana muda, dan juga terdapat pelajar ijazah sarjana. Ia mempunyai pelajar seramai 5,875 orang secara keseluruhan, dan hampir 1,300 pelajar luar negara.

UTP berada di tangga ke-91 daripada 300 universiti bagi kategori "BRICS & Emerging Economies 2017" (Institusi di negara yang diklasifikasikan sebagai “advanced emerging”, “secondary emerging” atau “frontier”, oleh FTSE (Financial Times Stock Exchange))

Selain itu, UTP juga berada di kedudukan ke-150 universiti terbaik Asia, dan ke-192 universiti muda (bawah 50 tahun).

Sejarah penubuhan UTM atau Universiti Teknologi Malaysia bermula sejak 1904, iaitu sebuah sekolah teknikal yang diberi nama "Treacher Technical School" terletak di Weld Road (sekarang Jalan Raja Chulan). Tujuan penubuhannya adalah untuk mengajar Pembantu Teknikal kepada Jabatan Keretapi, Ukur dan Kerja Raya Negeri-Negeri Melayu Bersekutu.

Ia kemudiannya menjadi sebuah kolej teknikal, dan pada 1 April 1975, perjalanan sebuah sekolah kepada sebuah universiti lengkap apabila Universiti Teknologi Malaysia ditubuhkan. Fokus utama UTM adalah terhadap bidang kejuruteraan, sains dan teknologi.

UTM berada di kedudukan ke-139 universiti terbaik Asia dan ke-100 kategori "BRICS & Emerging Economies 2017". Purata peratusan keseluruhan diperoleh UTM adalah 30.6% (27.5% pada 2017) meletakkan UTM di tangga ke-784 universiti terbaik dunia.

USM merupakan universiti kedua yang ditubuhkan di Malaysia iaitu pada tahun 1969. Dengan jumlah pelajar hampir 30,000 orang, ia merupakan antara universiti terbesar di Malaysia dari segi jumlah pelajar.

USM menggunakan pendekatan berbeza daripada universiti-universiti lain yang memilih sistem "sekolah", dan disokong oleh pelbagai jenis aktiviti kurikulum tambahan. USM percaya ia dapat meningkatkan disiplin dan pengalaman secara keseluruhan, yang menghasilkan graduan yang mempunyai pelbagai jenis kemahiran.

Di Asia, USM berada di kedudukan ke-165, mengatasi University of Science and Technology Beijing, dan juga Tokyo University of Science.

Seperti UTM, UPM juga mempunyai sejarah tersendiri. Ia mula-mula ditubuhkan sebagai Sekolah Pertanian pada tahun 1931. Ia kemudiannya berubah menjadi Kolej Pertanian Tanah Melayu pada tahun 1947, dan Universiti Pertanian Malaysia pada tahun 1973.

Bermula tahun 1997, ia dikenali sebagai Universiti Putra Malaysia. Walaupun mengalami beberapa kali perubahan, namun fokus UPM tidak berganjak iaitu kepada pertanian dan menjadi sebuah universiti penyelidikan yang terkenal di Malaysia.

UPM kini mempunyai 16 buah fakulti yang menampung 24,000 orang pelajar. Dengan peratusan purata 30.6%, UPM berada di kedudukan ke-753 universiti terbaik dunia, dan ke-126 universiti terbaik Asia.

UPM juga berada di kedudukan ke-45 dunia dalam "Universiti Global Terbaik untuk Sains Pertanian" oleh U.S. News & World Report College and University Ranking.

Ditubuhkan pada tahun 1970, kampus utama UKM terletak di Bangi, Selangor. UKM merupakan salah satu daripada 4 universiti penyelikan di Malaysia. Penubuhan UKM diaspirasikan oleh nasionali yang ingin mengangkat Bahasa Melayu sebagai bahawa pengetahuan.

Walaupun terdapat pelbagai bidang di UKM, namun fokus utamanya adalah berkaitan tenaga termasuklah sains bumi dan bioteknologi. Kajian dan penyelidikan oleh UKM telah menggerakkan pelbagai industri di Malaysia termasuklah kejuruteraan, seni bina dan sains pemakanan.

Pada tahun 2006, UKM memenangi Anugerah Kualiti Perdana Menteri, membuktikan usaha UKM memberikan pendidikan berkualiti. Selain itu, UKM jukga menjalankan kerjasama dengan Oxford University Innovation melalui satu perkongsian bagi membantu struktur pengkomersilan dan proses. Disebabkan ini, Universiti Oxford telah membuat beberapa urusan perlesenan dalam industri di Malaysia.

Berada di tangga ke-2 universiti terbaik di Malaysia, UTAR juga merupakan universiti swasta terbaik di negara kita. UTAR ditubuhkan pada tahun 2002 sebagai universiti swasta tak berkeuntungan (not-for-profit private university) dan dimiliki sepenuhnya oleh Yayasan Pendidikan UTAR.

Kini UTAR menawarkan 110 program akademik di 9 buah fakulti dan 3 institut di seluruh Malaysia. Program bermula dari peringkat asasi sehinggalah peringkat doktor falsafah.

Sehingga kini, UTAR telah menubuhkan kerjasama rasmi bersama lebih daripada 200 institusi pendidikan dan industri korporat di dalam dan luar negara dengan tujuan memudahkan pertukaran antarabangsa, penyelidikan dan latihan.

Seperti yang dijangkakan, Universiti Malaya yang merupakan universiti tertua di Malaysia berada di tangga pertama senarai ini. UM mempunyai akar umbi di Singapura, dengan penubuhan Kolej Perubatan King Edward VII pada tahun 1905, yang juga diberi nama "Sekolah Perubatan Kerajaan Negeri Selat dan Negeri-negeri Melayu Bersekutu".

Pada tahun 1949, Kolej Perubatan King Edward VII bergabung dengan Kolej Raffles, yang menjadikan tertubuhnya Universiti Malaya. Kini UM mempunyai 12 buah fakulti termasuklah fakulti undang-undang, pergigian, perubatan, bina alam sekitar, ekonomi dan pentadbiran, perniagaan dan perakaunan, pendidikan, sains, bahasa dan linguistik, seni dan sains sosial, sains komputer dan teknologi maklumat, akademi pengajian Melayu, akademi pengajian Islam, pusat budaya, pusat sukan dan pusat pengajian asasi.

Pada tahun 2015, UM berada di kedudukan ke-35 universiti terbaik dunia dalam bidang kejuruteraan dan teknologi oleh QS, manakala U.S. News & World Report meletakkan UM di kedudukan 57 universiti terbaik dunia dalam bidang kejuruteraan.

Di peringkat universiti Asia, UM berada di kedudukan ke-59 pada tahun 2018.


5 rangkaian restoran makanan segera yang terbesar di dunia

Restoran makanan segera kebanyakkan terkenal di seluruh di dunia kerana menyediakan perkhidmatan yang pantas dan masakan dan minuman disediakan dengan cepat. Restoran makanan segera juga selalunya dibuka setiap hari dan ada juga yang menyediakan perkhidmatan selama 24 jam sehari.

Rangkaian restoran adalah sekumpulan restoran yang terletak di lokasi yang berbeza di seluruh negara yang dikendalikan syarikat sama ada oleh perjanjian francais atau di bawah pemilikan korporat bersama. Biasanya restoran rangkaian ini mempunyai trademark tersendiri seperti logo,menu utama dan juga pelan pemasaran. Rangkaian restoran makanan segera sangat popular dan kebanyakkannya mudah ditemui berdekatan dengan pusat membeli-belah,kawasan pelancongan dan kawasan rehat dan rawat di sepanjang lebuhraya.

Subway adalah rangkaian francais restoran makanan segera terbesar di dunia yang kebanyakannya menjual roti sandwich jenis sandwich kapalselam atau lebih dikenali sebagai sub. Sandwich ini merupakan menu yang sihat terdiri daripada pelbagai jenis roti,inti dan juga salad. Syarikat Subway ini dimiliki dan dikendalikan oleh Doctors Associates Inc. Subway adalah rangkaian restoran terbesar dan paling cepat berkembang di dunia dengan mempunyai 44,882 restoran di 112 negara. Restoran makanan segera Subway yang terletak di seluruh Amerika Syarikat sahaja mempunyai kira-kira 26,646 cawangan. Subway juga merupakan pengendali terbesar di dunia yang ibu pejabatnya terletak di Milford, Connecticut.

McDonald's ialah sebuah restoran yang diasaskan pada tahun 1940 oleh Richard dan Maurice McDonald sebagai sebuah restoran barbeku. Pada tahun 1948, McDonald's menyusun semula perniagaan tersebut sebagai restoran makanan segera yang menjadikan hamburger sebagai menu utama. Pada tahun 1953, Mcdonald's telah membuka francais yang pertama di Phoenix,Arizona. Pada masa ini McDonald's merupakan rangkaian restoran kedua terbesar di dunia yang terdapat di 119 buah negara dan mempunyai sebanyak 36,615 buah cawangan. McDonald's menjual pelabgai produk yang terdiri dari burger, ayam, kentang, bubur, pencuci mulut, ais krim dan minuman ringan. Menurut laporan yang dikeluarkan oleh BBC pada tahun 2012, McDonald's merupakan majikan swasta kedua terbesar di belakang Walmart dengan jumlah pekerja sebanya 1.5 juta orang.

Starbucks adalah sebuah rangkaian kedai kopi yang berasal dari Amerika dan ditubuhkan pada tahun 1971 di Seattle, Washington. Starbucks menghidangkan menu utamanya iaitu espresso, kopi, jus, pelabgai jenis latte, pencuci mulut dan teh.. Starbucks mula menjana keuntungan dan berkembang pada awal 1980-an. Starbucks mempunyai 23,769 buah cawangan di seluruh dunia.

Kentucky Fried Chicken yang lebih dikenali sebagai KFC adalah sebuah rangkaian restoran makanan segera yang berasal dari Amerika. KFC mempunyai menu utama mereka iaitu ayam goreng yang sedap dan ranggup. KFC adalah rangkaian restoran segera terbesar yang ibu pejabatnya terletak di Louisville, Kentucky. Sehingga Disember 2015, KFC telah beroperasi di 123 negara dengan mempunyai lebih kurang 20,000 cawangan. KFC merupakan satu jenama yang sangat besar dan merupakan syarikat restoran yang memiliki rantaian restoran segera yang lain seperti Taco Bell dan Pizza Hut. KFC diasaskan oleh Colonel Harland Sanders iaitu seorang usahawan yang mengharungi pelbagai liku-liku hidup yang bermula dengan hanya menjual ayam goreng  di pinggir jalan Corbin, Kentucky. KFC pada mulanya hanya menjual produk berasaskan ayam sebelum menambah menu mereka pada tahun 1990-an seperti salad, kentang goreng, minuman ringan, burger ayam, coleslaw dan pencuci mulut.

Burger King adalah restoran restoran makanan segera yang menyajikan hamburger mempunyai ibu pejabat yang terletak di Miami Dade County, Florida. Burger King ditubuhkan pada tahun 1953 dan dikenali sebagai Insta-Burger King di Jacksonville, Florida. Menu Burger King telah bertambah dari semasa ke semasa dengan menawarkan pelbagai jenis burger, produk tenusu, soda, kentang goreng dan pelbagai jenis produk. Pada 30 September 2016 Burger King dianggarkan mempunyai 15,243 cawangan di 100 buah negara. Hampir separuh cawangan itu terdapat di Amerika Syarikat dan 99.5% bukan sahaja dikendalikan secara persendirian tetapi juga dimiliki secara persendirian.

Di bawah ini merupakan kedudukan yang seterusnya iaitu tempat ke 6 hingga 10 rangkaian restoran makanan segera yang terbesar di dunia.


Pekerja di Malaysia sanggup dipotong gaji untuk merasai 4 kelebihan ini

Memandangkan persaingan bakat dan kemahiran pekerja di Malaysia menjadi semakin sengit, banyak syarikat kini mencuba pelbagai strategi baru untuk mengekalkan staf yang kreatif dan berkemahiran dengan lebih lama. Ada yang cuba meneroka skim masa kerja yang fleksibel dan juga kerja dari rumah.

Menurut Panduan Pendapatan Hays Asia 2016, 57% majikan di seluruh Asia menyatakan organisasi mereka sudahpun mempunyai susunan kerja yang fleksibel. Polisi yang paling kerap digunakan ialah waktu kerja fleksibel dan juga lokasi kerja yang fleksibel di mana pekerja boleh bekerja dari tempat lain seperti rumah, kafe dan sebagainya.

Kelonggaran majikan ini sebenarnya amat dihargai pekerja. Dalam satu tinjauan yang dijalankan, seramai 42% daripada 1,137 responden menyatakan mereka sanggup mengurangkan bayaran gaji sebanyak 10% jika mereka dibenarkan bekerja dari rumah. Manakala 23% responden lagi sanggup melepaskan sehingga 20% jumlah gaji untuk tujuan yang sama.

Kami kongsikan 4 faktor utama pekerja memilih untuk bekerja dengan sesuatu organisasi atau masih kekal dengan majikan yang sama:

Kos dan tempoh perjalanan ke tempat kerja merupakan salah satu peranan paling penting dalam menentukan kesanggupan rakyat Malaysia memotong gaji untuk kefleksibelan bekerja dari rumah.

Menurut Laporan Bank Dunia 2015, rakyat Malaysia menghabiskan lebih 250 juta jam akibat kesesakan lalu lintas di Kuala Lumpur sepanjang tahun 2014. Kos pembaziran masa dan minyak kenderaan dijangka lebih kurang RM3,100 setiap orang atau bersamaan lebih daripada 1.1% KDNK tahunan negara.

Kami harap dengan kewujudan MRT, masalah trafik dalam negara akan berkurang sekaligus dapat mengurangkan pembaziran tenaga, masa dan minyak kenderaan rakyat secara keseluruhannya.

Berbanding negara Asia lain seperti Singapura, Jepun dan China, rakyat Malaysia amat mementingkan lokasi kerja. Panduan Pendapatan Hays Asia mendedahkan yang 18% pekerja di Malaysia sedang mempertimbangkan untuk bertukar kerja kerana lokasi yang tidak sesuai dengan mereka.

Ini mungkin disebabkan faktor keluasan negara dan capaian pengangkutan awam ke tempat kerja yang tidak begitu memuaskan. Majikan di Malaysia perlu sedar akan hal ini dan boleh cuba mempertimbangkan tawaran bekerja dari rumah atau lokasi kerja yang lebih fleksibel.

Bagi majikan, kebaikan bekerja dari rumah boleh mengurangkan pembaziran masa, produktiviti lebih tinggi dan juga membuatkan pekerja kekal lebih lama dengan organisasi serta menarik minat pekerja baru.

Menurut Panduan Pendapatan Hays Asia lagi, 34% pekerja di Malaysia menyatakan mereka masih kekal dengan majikan semasa kerana terdapat keseimbangan budaya kerja dalam organisasi. Sekiranya majikan menawarkan kelonggaran bekerja dari rumah, ia akan lebih meningkatkan kepuasan bekerja dan menjadikan syarikat tersebut lebih kompetitif.

Betullah kan, jika anda tak gembira di tempat kerja, buat apa kekal di tempat yang sama lama-lama? Jadi, persekitaran kerja yang menggembirakan juga merupakan faktor yang penting.

Selain polisi bekerja dari rumah, masa kerja yang fleksibel juga boleh membenarkan pekerja merancang jadual dengan lebih berkesan untuk mengelakkan trafik pada waktu puncak. Kaedah ini efektif untuk meningkatkan produktiviti dan mengurangkan pembaziran jam bagi pekerja. Ia juga boleh menjadi strategi pengekalan pekerja yang popular kerana mereka mampu mengimbangkan budaya kerja melalui aturan seperti ini.

Walau bagaimanapun, polisi bekerja dari rumah mungkin tidak sesuai dijadikan jalan penyelesaian bagi semua organisasi. Ada sesetengah pekerjaan yang memerlukan pekerja bersemuka dengan klien dan juga untuk menjaga maklumat yang sensitif. Sebagai contoh, pekerja farmasi yang perlu berinteraksi dengan pelanggan atau janji temu antara peguam dengan anak guam. Selain itu, kehadiran secara fizikal di pejabat juga boleh mewujudkan hubungan profesional dalam organisasi dan memupuk budaya berpasukan yang lebih baik.

Sama ada strategi bekerja dari rumah atau jam-fleksi, polisi kerja perlu seiring dengan budaya syarikat dan sifat perniagaan. Janganlah kerana terlalu melayankan permintaan pekerja, operasi dan pengurusan syarikat habis porak-peranda.


5 Negara Yang Rakyatnya Paling Ramai Nak Tinggal di Malaysia

"Malaysia My Second Home" merupakan sebuah program kerajaan Malaysia untuk menggalakkan warganegara luar menjadikan Malaysia sebagai rumah kedua mereka. Walaupun begitu, syarat untuk menjadi peserta program ini juga tinggi - setiap peserta perlu mempunyai RM10,000 pendapatan sebulan dan deposit RM500,000 dalam akaun simpanan tetap. Ini syarat minima.

Kenapa program ini diadakan? Pelaburan yang dibawa masuk melalui kutipan yuran visa setahun dianggarkan sebanyak RM7.5 juta, nilai pelaburan simpanan tetap berjumlah RM4.9 billion kekal dalam negara, pembelian kenderaan oleh peserta berjumlah RM148 juta dan pembelian rumah dan pejabar menjana pendapatan RM5 billion.

Persoalannya, rakyat negara mana yang mampu untuk memenuhi syarat-syarat RM500,000 tersebut dan menjadikan Malaysia rumah kedua mereka? Berikut adalah 5 negara yang menyumbang paling ramai peserta program ini sehingga 2017. Kita mulakan dengan tempat ke 5.

Sehingga 2017, seramai 1336 warganegara Iran telah menjadikan Malaysia sebagai rumah kedua mereka. Dengan status Malaysia sebagai sebuah negara yang mudah bagi mana-mana masyarakat Islam untuk hidup, serta kelonggaran undang-undang jika dibandingkan dengan beberapa syarat ketat yang dikenakan ke atas masyarakat Islam Iran, tidak menghairankan ramai rakyat Iran tertarik untuk datang ke Malaysia.

Orang Malaysia apabila ke London pasti merasa seronoknya duduk di sana tetapi bagi 2412 individu, mereka memilih untuk menjadikan Malaysia sebagai rumah kedua mereka. Dengan cuaca beriklim panas, warga Britain cukup gemar untuk tinggal di Malaysia. Kita pun tahu, faktor matawang mereka yang cukup mahal berbanding kita menjadikan kita pilihan yang menarik pada mereka.

Warga Bangladesh yang datang ke Malaysia selalunya mendapat persepsi negatif tetapi amat mengejutkan, serama 3546 individu warga Bangladesh sehingga kini memilih untuk menjadikan Malaysia rumah mereka. Dengan fasiliti yang lebih baik serta ekonomi yang lebih kukuh serta jutaan warga Bangladesh yang sudahpun berada di Malaysia, tak susah untuk seorang warga Bangladesh menyesuaikan diri mereka.

4225 warganegara Jepun memilih untuk tinggal di Malaysia, walaupun dari segi fasiliti, Jepun pasti lebih baik. Dengan harga tanah dan rumah yang melambung tinggi serta masalah warga bandar Jepun untuk mendapatkan kediaman lebih selesa khasnya di Tokyo, prospek melabur dan membeli hartanah di Malaysia untuk didiami pasti memberikan mereka pilihan kediaman yang lebih baik, yang mampu terletak di tempat-tempat strategik.

Isu ini kerap dipolitikkan ketika ini selepas kontroversi Forest City di Johor yang rata-rata pembelinya datang dari negara China. Penyumbang terbesar kepada kejayaan program Malaysia My Second Home ini datang dari China, dengan 8714 individu memilih untuk tinggal di negara kita. Jika kita darabkan 8714 dengan RM500 ribu deposit, ini bermaksud sepanjang 15 tahun program ini berjalan, peserta dari China sahaja sudah menyumbang hampir RM4.4 billion untuk pembangunan ekonomi negara kita.


Aiskrim jutawan ini dijual pada harga RM548 dan siap dalam masa 4.5 jam

Sebelum ini kami pernah berkongsi satu artikel mengenai 5 hidangan paling mahal di muka bumi. Kali ini, kami ingin berkongsi hidangan pencuci mulut mahal yang boleh didapati di pusat membeli-belah sahaja. Tidak perlu ke restoran eksklusif untuk menikmatinya.

Sekiranya anda penggemar aiskrim import mahal berjenama seperti Ben & Jerry's, Haagen Dazs dan sebagainya, mungkin anda perlu cuba aiskrim kon terbaru ini jika anda berkunjung ke London.

Pusat beli-belah Selfridges di sana baru-baru ini memperkenalkan aiskrim yang diberi nama "Billionaire Soft Serve" yang dijual pada harga £99 (RM548).

2. Kon buatan tangan yang dicelup ke dalam coklat gelap Madagascar yang jarang ditemui.

3. Batang pipet dan sfera gelato yang diisi ekstrak buah mangga, halia dan markisah.

4. Truffle coklat putih Belgium yang diisi sos karamel masin.

5. Macaron raspberi yang dihiasi dengan coklat putih dan berlian tulen yang boleh dimakan.

Walaupun jumlah masa keseluruhan elemen aiskrim mengambil masa lebih dari 4 jam untuk dibuat, namun kebanyakan elemen sudahpun disediakan lebih awal.

Walau bagaimanapun, aiskrim ini hanya akan mula disiapkan apabila pelanggan membuat pesanan dan para pelanggan perlu menunggu lebih kurang 15 minit sebelum boleh menikmati aiskrim lazat ini.

Bolehlah cuba sendiri kalau nak tahu rasa keajaiban aiskrim mahal ini. Kalau cair dan termenitik atas lantai, jangan menangis pula ya!


5 Virus Yang Paling Berbahaya Di Dunia

Terdapat pelbagai jenis virus dalam dunia ini, namun apakah yang membuatkan sesuatu virus itu dikatakan virus paling berbahaya? Adakah virus yang menyebabkan kematian tertinggi secara keseluruhan, atau penyakit yang mempunyai kadar kematian tertinggi?

Jawapannya adalah virus yang menyebabkan kematian paling banyak secara keseluruhan. Ini kerana virus tersebut mampu membunuh pesakit, sebelum ia sempat merebak. Antara contoh terbaik adalah fenomena Ebola, walaupun kadar kematiannya tinggi iaitu 90%, namun ia hanya membunuh 30,000 nyawa secara keseluruhan.

Tapi bagi pandemik influenza Sepanyol, ia telah membunuh anggaran 100 juta nyawa, walaupun mempunyai tahap kadar kematian hanya 3%.

Kali ini iluminasi.com ingin berkongsi antara 5 virus yang paling berbahaya dan membinasakan di atas muka bumi.

Terdapat 5 jenis hepatits yang berjangkit, iaitu bermula dari huruf A hingga E. Namun hepatitis yang paling berbahaya adalah hepatitis B. Hampir 700,000 nyawa melayang setiap tahun disebabkan hepatitis B.

Hepatitis adalah penyakit yang menyerang organ hati. Ia biasanya dipindahkan daripada seorang ibu kepada anak. Ia juga boleh disebarkan melalui pemindahan darah, membuat tatu, jarum suntikan yang kotor dan juga aktiviti seksual.

Dan walaupun hepatitis C menyebabkan kematian separuh daripada hepatitis B iaitu 350,000 nyawa setiap tahun namun dianggarkan sebanyak 200 juta manusia atau hampir 3% daripada populasi manusia di dunia menghidap hepatitis C.

Perkataan "rabies" bermaksud "kegilaan" dalam bahasa latin. Ia merupakan antara penyakit yang paling digeruni sejak zaman purba lagi. Dan rabies yang paling berbahaya dikenali sebagai "furious rabies", yang menjejaskan 80% daripada mereka yang dijangkiti.

Pelbagai petanda disebabkan oleh rabies, termasuklah kebingungan, kemarahan dan paranoid. Pesakit juga akan menunjukkan rasa takut terhadap air, dan seolah-olah menjadi panik, walau hanya diberikan minuman.

Jangkitan rabies oleh berlaku apabila haiwan yang membawa virus itu menggigit atau mencakar seseorang. Biasanya haiwan yang membawa virus ini adalah anjing dan kelawar. Kesan daripada gigitan atau cakaran itu biasanya tidak menunjukkan petanda, walaupun ada berlaku tanda seperti selesema.

Ia akan kekal dalam fasa itu untuk 1 hingga 3 bulan, dan juga boleh mengambil masa bertahun, dan ketika itu jangkitan sedang merebak melalui sistem saraf menuju ke otak. Lebih bahaya, ia tidak sangat sukar untuk dikesan sehinggalah menunjukkan tanda-tanda neurologi, dan jika ini berlaku, ia sudah terlambat.

Kadar kematian penyakit ini adalah hampir 100%, dalam masa beberapa hari. Hanya 5 orang sahaja yang pernah terselamat dari penyakit rabies. Hampir 60,000 nyawa mati disebabkan rabies setiap tahun, dan penyebab utamanya adalah gigitan anjing.

Virus ini adalah virus yang sangat menakutkan di abad ke-21. Antara virus dari keluarga ini adalah virus Ebola dan Marburg. Virus-virus ini tidak mempunyai rawatan yang efektif dan juga tiada vaksin. Kadar kematian oleh virus ini adalah 90%.

Kedua-dua virus Ebola dan Marburg tidak dapat dibezakan secara klinikal. Tanda-tanda virus seseorang dijangkiti virus ini adalah demam yang diiringi dengan sakit seluruh badan, sendi, otot, kejang perut, dan sakit kepala.

Pendarahan berlaku akibat cara virus filo ini mengganggu mekanisma pembekuan darah. Ini mengakibatkan kemungkinan pendarahan dari setiap lubang (hidung, dubur dan lain-lain). Kematian adalah disebabkan oleh kegagalan beberapa organ dan kematian tisu-tisu dalaman badan.

Virus Ebola sampai ke Afrika Barat pada tahun 2013, dan ia tidak dapat dikenalpasti sehinggalah merebak dengan cepat. 25,000 orang dijangkiti virus ini yang mana separuh daripadanya mati, hanya dalam masa dua tahun. Virus Marburg pula menyerang Angola pada tahun 2004, dan daripada 252 dijangkiti, 227 daripadanya mati.

Apabila bercakap mengenai virus paling berbahaya di dunia, HIV/AIDS adalah perkara wajib. Penyakit yang bermula dari Amerika Tengah ini dipercayai menjangkiti populasi monyet berjuta tahun dahulu sebelum bertembung dengan manusia pada tengah adab ke-20, walaupun ada teori mengatakan ia ciptaan CIA untuk menghapuskan golongan homoseksual dan orang kulit hitam.

Kes pertama berlaku di Congo pada tahun 1959, dan ia merebak ke Amerika Syarikat menjelang pertengahan tahun 1960. HIV meneyrang sistem ketahanan badan yang menyebabkan pesakit mudah dijangkiti pelbagai jenis jangkitan. Dan apabila sistem ketahanan badan telah dikompromikan pada tahap tertentu, penyakit tersebut digelar sebagai AIDS.

Badan yang tanpa sistem imun yang efektif menjadi rumah kepada bakteria, virus, parasit dan kulat. Bayangkan komputer anda tanpa antivirus dan diserang pelbagai jenis virus, bezanya, badan tidak boleh diformat seperti komputer.

Apa yang membuatkan HIV/AIDS tersangat sukar untuk dirawat, adalah kerana HIV sangat kerap, dan cepat berubah. Sebanyak 10 billion virion (virus) dihasilkan setiap hari dan kadar untuk ia berubah adalah sangat tinggi.

Sedang anda membaca artikel ini, terdapat 40 juta manusia menghidap HIV/AIDS yang kebanyakannya di Afrika. Hanya separuh sahaja daripada mereka ini yang mempunyai akses kepada ubat-ubatan, yaang membuatkan kadar kematian disebabkan AIDS tersangatlah tinggi.

Sebanyak 2 juta kematian dianggarkan setiap tahun, dan 25 juta nyawa melayang disebabkan virus ini dalam jangka masa 30 tahun.

Mungkin ramai di antara kita mengganggap ia hanyalah virus biasa. Influenza atau selesema adalah perkara biasa. Semua orang mengalaminya dan kebanyakan daripadanya adalah selesema biasa dan tak memberikan kesan yang teruk.

Namun tahukah anda influenza telah menyebabkan kematian yang sangat tinggi dalam kalangan warga tua, mereka yang tenat dan mereka yang sangat muda. Kita mempunyai vaksin yang sangat efektif hampir 60 tahun, namun virus berbahaya ini tetap menyebabkan kematian setengah juta setiap tahun.

Antara kes terburuk influenza adalah "Selesema Sepanyol" pada tahun 1918. Dianggarkan sebanyak satu pertiga populasi global dijangkiti ketika itu. Virus ini telah menyebabkan lebih banyak kematian daripada Perang Dunia Pertama, iaitu hampir 100 juta nyawa. Kadar kematian oleh virus ini ketika itu adalah 20%, berbanding selesema biasa iaitu hanya 0.1%.

Ia tersangat binasa, sehinggakan mampu membunuh mereka yang sihat. Ia disebabkan oleh ketegangan yang berlaku dalam badan menyebabkan reaksi dasyat yang dikenali sebagai "ribut sitokin". Apabila ini terjadi, mereka yang mempunyai sistem imun paling kuat (individu sihat), berhadapan dengan risiko kematian yang lebih tinggi.

Tak ada virus atau penyakit yang mampu menandingi keganasan dan kebinasaan yang disebabkan influenza, menyebabkan ia berada di tangga pertama senarai ini.


Laman sosial Facebook memberi kesan kepada psikologi dan mengubah hidup anda

Kewujudan lambakan laman rangkaian sosial seperti Facebook, Instagram, Twitter dan sebagainya membuatkan ramai pakar psikologi mahu memahami bagaimana aplikasi media sosial ini mempengaruhi cara manusia berfikir dan bertindak.

Walaupun majoriti penyelidikan yang dijalankan masih baru, namun ada beberapa penemuan yang telah dijumpai menerusi beberapa kajian psikologi yang berbeza. Iluminasi kongsikan 8 perubahan perilaku dan kehidupan yang berpunca daripada media sosial:

Walaupun anda membuka akaun media sosial untuk berhubung dengan orang lain, tapi terdapat kajian yang mendapati Facebook dan laman-laman lain seperti itu sebenarnya membuatkan seseorang berasa lebih sunyi daripada biasa. Jika anda lebih banyak meluangkan masa dengan Facebook, tahap kegembiraan dan perhubungan sosial anda dengan dunia sebenar semakin berkurang.

Satu kajian lain pula mendapati Facebook boleh meningkatkan rasa iri hati dalam diri seseorang, walaupun mereka pada asalnya bukanlah kategori manusia yang berhati busuk.

Individu yang banyak menghabiskan masa melayari dan membaca status-status yang dimuat naik rakan-rakan (berbanding memuat naik sendiri status atau gambar) akan lebih cenderung untuk berasa iri hati dalam diam.

Ada satu gejala yang dipanggil perbandingan sosial yang digunakan oleh sekumpulan penyelidik dari Berlin, Jerman di mana ia terjadi apabila seseorang individu melihat kejayaan rakan-rakan dan orang lain melalui media sosial sehingga merasa benci kepada mereka serta kejayaan yang dikecapi. Rasa benci yang meluap ini lebih kuat sekiranya rakan itu daripada latar belakang atau kumpulan yang sama dengan individu terbabit.

Saya pasti, ramai antara kita yang sudah ketagihan dengan laman rangkaian sosial. Kadang-kadang sampai terlanggar tiang, terlanggar pintu atau buat tak endah dengan orang di sekeliling. Punyalah khusyuk dengan telefon masing-masing.

Bila dibuka aplikasi Facebook pula, laju jari-jemari menatal newsfeed untuk mengetahui perkembangan hidup orang lain selain memberitahu berita terkini kehidupan sendiri. Secara tidak langsung, ia menjadi masalah apabila setiap orang perlu menjaga imej dan air muka masing-masing dalam alam maya.

Salah satu kebaikan menggunakan media sosial ialah ia mampu menjadi penghalang kepada kesan kesakitan dan tekanan. Satu kajian yang dijalankan pada tahun 2009 mendapati kesakitan fizikal dapat di'kurang'kan hanya dengan melihat gambar orang yang disayangi di Facebook.

Dipercayai orang yang sering aktif dalam memuat naik status, menulis komen dan mengetik "Like" di Facebook merasai nikmat kegembiraan semasa melakukannya. Orang yang hanya melayari dan melihat tanpa berbuat apa-apa tidak akan merasai nikmat yang sama. Jadi, anda perlu libatkan diri terlebih dahulu untuk tahu perbezaannya.

Sebelum wujudnya Facebook dan media sosial, manusia akan menggunakan otak untuk berangan, berfikir dan berimaginasi tentang pelbagai perkara apabila mereka berasa bosan. Tapi kini rata-rata manusia terus beralih kepada rangkaian sosial apabila mereka rasa seperti 'tidak ada apa nak dibuat'. Lama-kelamaan, kita tidak lagi menggunakan akal fikiran untuk merangsang otak dan hanya bergantung kepada internet dan media sosial.

Yang ini selalu sangat kita nampak, terutama sekali dalam laman confession atau luahan perasaan. Ramai orang kini terlalu gemar menggunakan Facebook dan media sosial untuk mengelakkan diri daripada berhadapan dengan masalah secara realiti.

Ada masalah dengan pasangan? Tulis status berbaur sedih-sedih. Kawan satu bilik tak gosok gigi? Perli dia di Facebook. Ada penjual tersilap pulangkan baki wang kurang 20 sen? Viralkan.

Walhal semua masalah itu boleh saja diselesaikan sendiri dengan bersemuka serta berterus-terang, bukan?

Bidang media sosial dan kesan psikologi penggunaannya masih lagi perlu diterokai dengan lebih mendalam. Tapi, pokok pangkalnya terpulang pada diri sendiri. Jika anda menggunakan media sosial dengan niat yang tidak betul, maka kesannya terhadap diri anda juga boleh menjadi sangat negatif.

Jadilah pengguna media sosial yang bijak. Jangan sampai ia mengawal hidup anda.

4. Envy on Facebook: A Hidden Threat to Users’ Life Satisfaction?

5. CHI2010 Proceeding ACM Conference on Human Factors in Computing Systems


Cyberchondria : 'penyakit' terlalu percayakan Dr. Google

Pernahkah anda rasa seperti tidak sedap badan dan mula melayari Internet atau laman web kesihatan kegemaran untuk memeriksa apakah simptom yang sedang dialami?

Kemudian, setelah dibaca artikel melalui carian Google, anda berasa lega kerana ia tidaklah seserius yang anda sangka. Anda pun membeli sendiri ubat di farmasi dan menunggu sahaja sehingga sakit itu beransur pergi.

Hari berganti hari, sakit itu masih tidak hilang. Malah, ada simptom baru yang dialami. Anda layari semula Internet untuk mengesan apakah tanda yang anda terlepas pandang.

Carian menerusi Google pula memberikan hasil yang negatif. Mungkin ada tanda-tanda yang sama dengan penyakit kronik seperti kanser atau sakit jantung, maka anda mula berasa resah dan sangat takut sedangkan belum berjumpa doktor untuk mengesahkan apa-apa lagi.

Ada pula situasi lain di mana ibu-ibu baru yang terlalu obses dengan setiap simptom kecil yang terjadi pada si kecil sehingga menjadi "pendiagnos tegar Internet". Kadang-kadang simptom yang tak wujud pun diada-adakan sehingga membuatkan mereka risau tidak tidur memikirkannya.

Itulah gejala hipokondria di mana seseorang terlalu bimbangkan kesihatan. Kini ia lebih mudah dengan adanya Internet sehingga wujud terma baru dipanggil cyberchondria. Semua maklumat ada di hujung jari.

Lebih teruk lagi apabila individu cyberchondria ini pergi ke klinik atau hospital dan mahu berdebat serta mempersoalkan pula dengan doktor yang memberikan konsultasi. "Saya baca di Internet ditulis sekian-sekian," "Betul ke doktor? Kenapa dekat website xyz kata ini simptom lain?"

"Penyakit" cyberchondria ini amat berbahaya apabila masyarakat lebih mempercayai penemuan di Internet atau maklumat yang ditularkan melalui media sosial berbanding nasihat pakar profesional. Tafsiran Dr. Google tidak semestinya betul kerana ada pelbagai penyakit yang mempunyai simptom seakan-akan sama.

Di Amerika sahaja, masyarakat di sana menghabiskan masa sehingga 52 jam setahun untuk mencari maklumat berkenaan kesihatan tetapi mereka hanya berjumpa doktor 3 kali sahaja yang secara keseluruhannya tidak sampai pun 45 minit? Ini adalah sesuatu yang amat membimbangkan.

Ya, anda boleh mencari maklumat di Internet tapi anda masih perlu berjumpa dengan doktor untuk membuat pengesahan diagnosis atas sebab-sebab berikut:

2. Kesilapan diagnosis melalui carian Google boleh mengakibatkan nyawa anda dalam bahaya atau memerlukan rawatan yang lebih mahal.

3. Anda terdedah kepada laman web yang tidak boleh dipercayai dan tidak sahih sumbernya.

4. Sesetengah laman web memberikan diagnosis bertujuan untuk mengaut keuntungan dengan menjual produk kesihatan mereka yang berharga ratusan atau ribuan ringgit.

5. Dr. Google tidak boleh memberikan keputusan diagnosis yang tepat. Anda masih perlu melalui ujian makmal, imbasan X-ray atau CT untuk mengetahui penyakit sebenar anda, sekiranya perlu.

6. Ada laman web yang tidak dikemas kini dan mempunyai maklumat yang telah lapuk.

Para doktor menghabiskan masa bertahun-tahun mempelajari ilmu perubatan dan sentiasa mengemas kini ilmu mereka dari semasa ke semasa. Mereka lebih arif dalam mengesan penyakit yang anda sedang alami.

Jika anda telah membuat carian Google tentang simptom yang dialami, lebih afdal sekiranya anda berjumpa dengan doktor dan dengar sendiri apa yang disampaikan. Jika anda ada soalan, tanya habis-habisan di situ.


5 Tabiat Buruk Pemandu Malaysia Paling Selalu Dilihat (Bh 1)

Daripada segi kemudahan infrastruktur, Malaysia mempunyai kemudahan kelas pertama dunia, namun sikap masyarakat yang menggunakannya masih pada tahap mentaliti kelas ketiga. Inilah apa yang pernah dikatakan oleh Perdana Menteri Malaysia ke-5, Tun Abdullah Ahmad Badawi.

Mana tidaknya, bermacam-macam jenis tabiat serta kesalahan sering dilakukan pemandu jalan raya sehingga ada yang boleh mengakibatkan kemalangan. Tidak hairanlah, Malaysia tersenarai sebagai salah sebuah negara dengan kadar kemalangan jalan raya tertinggi di dunia.

Tengok gambar di atas pun sudah cukup mengerikan. Bagaimana agaknya masih ada yang boleh memandu laju sewaktu hujan lebat? Bayangkan, bas persiaran dan lori yang besar gedabak tu pun boleh hilang kawalan dan terbalik. Sudah semestinya kereta mempunyai risiko yang berlipat kali ganda. Tambahkan fokus, bukannya kelajuan!

Seiring dengan perkembangan teknologi, aplikasi permesejan seperti WhatsApp, Facebook Messenger dan WeChat buat ramai makin susah nak 'berpisah' dengan peranti pintas kesayangan anda itu. Ramai juga yang ambil kesempatan dek kerana kesalahan ini sukar dibuktikan dari segi undang-undang.

Sedarlah perbuatan ini bukan hanya mengancam nyawa anda, malah manusia lain yang tidak berdosa. Mungkin anda boleh mutekan sahaja telefon anda itu sebelum memandu. Mesej yang masuk bertalu-talu itu kadangkala datang dari kumpulan Whatsapp yang tak penting pun.

Jika melibatkan panggilan kecemasan, gunakan earphones. Paling digalakkan ialah dengan berhenti di tempat yang selamat. Aktiviti berikut juga boleh mengganggu konsentrasi sewaktu memandu.

Memotong di double line (garisan berkembar) merupakan kesalahan berat. Ini kerana struktur jalan raya tersebut sempit atau melibatkan selekoh-selekoh merbahaya.

Namun, ada segelintir pemandu 'lesen terbang' yang berperangai membabi buta oleh sebab tidak sabar dengan kenderaan di hadapan seperti lori atau bas yang dipandu perlahan. Ada yang kereta padat sampai 6 orang macam 'tin sardin' namun masih berhajat nak potong di double line, kuat sangat ke pickup? Memang cari nahaslah jawabnya.

Jangan cipta alasan seperti "Dah orang depan tu bawa slow sangat sampai 40km/j, mana aku tak naik marah. Aku pun potong lah". Biar lambat asal selamat, nyawa kan cuma ada satu. Kalau line putus-putus tiada siapa pun yang ambil peduli. Penat-penat JKR kaji jalan mana patut buat double line, tapi tak mahu patuh.

Jangan sampai orang kata pemandu Malaysia ini ramai yang berangan-angan nak jadi pemandu Formula 1 sampai sanggup ikut undang-undang sendiri. "Kenapa tak boleh? Aku bayar roadtax kot?" Kalau anda nak kereta takpun badan anda putus dua, silakan.

Double parking (parkir bertindih) ialah kesalahan biasanya berpunca dari kekurangan tempat parkir. Namun, ada juga golongan double parker ini yang parkir di depan pintu kedai kerana tidak mahu berjalan jauh. Kalau boleh tak nak cari parkir jauh sikit, sampai jalan jadi sesak disebabkan mereka. Bila terkena pada batang hidung sendiri, tahu pula mengamuk.

Double parking ini bukan saja biadap malah mementingkan diri sendiri kerana kereta di dalam terpaksa menunggu mereka. Alasan yang sering diberi si double parker ialah mereka hanya keluar sebentar sahaja. Kalau dah sampai setengah jam tu bukan sekejap namanya.

Segelintir pemandu suka membuang keluar sampah sarap kecil seperti beg plastik, tisu dan puntung rokok melalui tingkap kereta. Ia bukan sahaja tak bertamadun, malah turut membahayakan pengguna jalan raya lain.

Paling tak tahan tu, boleh pula buat ‘muka tak bersalah’ macam tiada apa-apa yang berlaku. Bayangkan kalau sampah itu tercampak pada cermin kereta lain. Apa salahnya beli tong sampah mini dekat Daiso untuk letak dalam kereta. Tak sampai RM10 pun!

Bak kata bekas Ketua Polis Negara Tan Sri Musa Hassan, jika dikenakan hukuman bunuh sekalipun, sikap pemandu superhero di negara ini tidak akan berubah. Meskipun hukuman, penguatkuasaan, beribu-ribu saman dan kompaun telah dikeluarkan, namun ia masih dipandang remeh. Sama-sama kita renungkan.

Untuk informasi lain, baca juga artikel 6 Tabiat Pemandu Malaysia Yang Menyakitkan Hati dan Menggoncang Jiwa.


Tips dan panduan persediaan sebelum anda melancong ke Melbourne (Bh 1)

Syukur Alhamdulillah trip penulis ke Melbourne, Australia pada bulan lepas dipermudahkan dengan jayanya. Rancangan trip ini mengambil masa selama setahun. Bak kata orang, penantian itu memang menyiksakan tetapi berkat kesabaran sanggup menunggu dan masih mempunyai banyak masa lagi untuk mengumpul duit belanja ke sana. Saya ke sana bersama seorang sepupu dan kami tidak menggunakan perkhidmatan travel agent.

Semuanya kami aturkan sendiri sahaja dan kami pergi selama seminggu. Tujuan utama ke sana untuk melawat kawan-kawan dan merehatkan minda setelah habis final exam. Kebetulan pula, dua hari sebelum fly ke sana saya baru sahaja mendapat result tamat pengajian. Alhamdulillah rezeki. Jadi, alang-alang tu dah jadi self-reward sekali lah.

Ok, let's start the journey. Untuk bahagian 1 ini, saya akan kongsikan segala persiapan dan perbelanjaan kami ke sana.

Untuk pengetahuan anda, Melbourne dikenali sebagai bandar "4 musim dalam satu hari di melbourne" kerana keadaan cuacanya yang sering berubah-ubah dan ia juga merupakan bandar yang unik disebabkan waktu iklim di sana berbeza dengan negara yang lain. Jadi, sebelum anda menempah tiket flight, anda perlu tahu keadaan musim negara tersebut terlebih dahulu supaya anda boleh menyediakan pakaian yang sesuai. Kami pergi waktu musim sejuk dan di Melbourne memang sangat sejuk berangin. Kalau nak pergi masa musim panas, Australia lagi panas dari Malaysia tetapi kelebihannya siang di sana lebih panjang.

Kami menempah tiket flight pada bulan Oktober tahun lepas melalui promo Air Asia Free Seats. Harga yang paling murah untuk return tiket yang kami dapat adalah RM796 seorang tidak termasuk baggage. Baggage untuk pergi dan balik, kami hanya mengambil 20kg sahaja untuk menyimpan segala stok makanan dan winter coats.

Kami memilih untuk menyewa apartment dari hotel kerana harga lebih kurang sahaja. Tambahan pula, kalau tinggal di apartment boleh mendobi, memasak dan lebih selesa. Ada juga homestay orang Malaysia di sana yang anda boleh survey. Kami plan untuk tinggal di Melbourne City selama 3 hari dan lagi 3 hari di St.Kilda.

Memang setiap malam kami akan survey harga apartment yang murah di setiap website yang ada dan akhirnya memilih AirAsiaGo.com dan Booking.com kerana di sini lebih murah berbanding yang lain pada waktu itu. Lebih-lebih lagi terdapat semua kemudahan seperti wi-fi, tv, dan lain-lain. Perfect package! Kami menempah penginapan tersebut pada bulan Mac lepas iaitu 4 bulan sebelum fly ke sana. Apartment paling selesa dan cantik adalah Mantra. 5 bintang ok!

Jika ingin ke Australia pastikan anda memohon visa terlebih dahulu. Visa valid setahun dari tempoh permohonan. Anda boleh memohon secara online directly dengan Electronic Travel Authority (ETA) dan dikenakan bayaran AUD20=RM61 seorang. Tetapi, kalau nak lebih murah boleh juga melalui travel agent dengan hanya email kepada eta.australia@yahoo.com dan harga visa hanya RM20 seorang. Maklumat yang diperlukan untuk menghantar email kepada mereka adalah flight itinerary, alamat, scan passport dan nombor telefon. Dalam 2 hari dah boleh dapat visa yang dihantar melalui email.

Australia merupakan negara yang paling strict dalam urusan imigresen dan kastam terutamanya. Hal ini kerana, Australia dan New Zealand merupakan negara yang tiada apa-apa wabak penyakit. Jadi, sesiapa yang ingin membawa makanan dan minuman sila pastikan anda declare segalanya dan listkan setiap satu dalam satu kertas supaya mudah jika ditanya nanti. Kami ada juga google semua blog berkaitan bagi memastikan barang makanan yang kami ingin bawa adalah selamat untuk dibawa. Selanjutnya, anda boleh lihat di Travelling to Australia.

Hasil tenusu, barang mentah dan seadanya adalah DILARANG sama sekali ok. Ikut nasib juga, kadang-kadang boleh saja lepas tetapi lebih baik anda tidak bawa. Macam kami hari itu, kami membawa Maggi Hot Cup, sardin tin, perencah nasi goreng, pasta, beras, biskut dan Milo paket. Kami simpan dalam satu plastik yang tersusun rapi di dalam baggage 20kg itu.

Ramai juga yang merungut tentang pengawalan imigresen yang ketat di sana. Jadi, berhati-hatilah ketika tiba di sana dan pastikan anda declare di dalam kad tersebut. Tiba sahaja di airport nanti, ada anjing polis yang akan setia menunggu untuk detect bau jika anda membawa sesuatu yang mencurigakan di dalam beg anda.

Memang rasa cuak apabila melihat anjing dekat dengan kita. Kalau tak sure, tick juga YES untuk mengelakkan anda disaman nanti jika ternyata anda membawanya. Jangan risau, sebab nanti akan ditanya lagi oleh pegawai yang bertugas sewaktu ingin memberi kad tersebut untuk disemak. Waktu kami tiba di sana, hanya ditanya tentang ubat yang saya bawa sahaja. Kemudian, bebas!

Kenapa kena bawa?  Tandas-tandas di sana tidak menyediakan paip air ok. Jadi, memang kena sediakan satu botol kosong dan wet tissue dalam beg anda. Plug di Australia pula memang berlainan dengan plug negara kita. Kalau anda ingin membeli di sana, harganya dalam AUD15 di supermarket.

Sebaiknya anda membeli sebelum tiba di tempat penginapan kerana telefon, kamera mahupun GoPro anda mungkin sudah kehabisan bateri. Kalau nak tunggu selepas meletak segala barang anda di dalam bilik, sudah tentu anda akan terbaring sahaja atas katil kerana keletihan dan malas keluar dengan keadaan cuaca yang sejuk di luar sana. Percayalah.

Sebelum fly ke sana, pastikan anda menukar duit Malaysia ke AUD terlebih dahulu. Untuk duit belanja di sana, kami hanya menukar RM1000=AUD300 seorang dan memang cukup sahaja untuk seminggu di sana. Kami tidak merancang untuk shopping di sana. Jadi, kalau anda berniat untuk shopping sila bawa duit secukupnya. Di samping itu, anda boleh aktifkan kad debit anda sebelum ke luar negara. In case, kalau anda tidak mahu bawa cash yang banyak dan ingin keluarkan duit di sana. Anda juga boleh menggunakan kad kredit di sana jika ada. Selalunya, kad kredit akan digunakan untuk hal emergency. Sekarang rate AUD1=RM3.38.

Oleh disebabkan kami tidak mahu menyewa kereta di sana, maka kami hanya berjalan kaki dan menggunakan segala public transport yang ada sahaja seperti City Circle (tram lama), tram, train, skybus dan teksi. Perkhidmatan Uber juga ada tetapi perlu menggunakan kad kredit. Jadi, teksi lebih mudah kerana hanya menggunakan cash dan harga lebih kurang dengan Uber juga. Untuk menggunakan tram dan train, anda perlu membeli kad MyKi terlebih dahulu seperti 'Touch N Go' kita. Ia berharga AUD6 satu kad dan boleh ditambah nilai.

Anda boleh membelinya di kedai 7E. Kami hanya menambah nilai sebanyak AUD40 seorang. Selain itu, anda juga boleh menaiki City Circle Tram secara percuma di Melbourne. City Circle tram ini adalah tram lama yang masih digunakan sehingga kini. Memang vintage sangat! Jadi, tidak perlu risau kalau anda tidak mahu menyewa kereta di sana. Lebih mudah untuk anda menaiki public transport di sana dari memandu kerana jalan raya di sana berbeza sedikit disebabkan ada laluan tram juga. Untuk pengetahuan anda, lesen memandu Malaysia boleh digunakan di sana tanpa perlu memohon lesen memandu antarabangsa.

Kami menaiki teksi disebabkan terpaksa bergerak keluar awal pagi dari apartment pada pukul 4.30 pagi. Hanya teksi yang beroperasi ketika itu.

Untuk menaiki tram, semestinya anda akan tersalah naik dan sesat di tempat lain. Tetapi, jangan risau. Sila install dan gunakan apps Google maps anda untuk tahu jadual tram, nombor tram, dan penukaran tram ke tempat yang anda ingin pergi. Sesungguhnya Google maps banyak membantu kami di sana selain peta di dalam buku. Jangan lupa juga untuk sentiasa membawa kad MyKi ke mana jua ya.

Kalau anda tidak mahu menggunakan roaming, anda boleh membeli simkad di sana seperti Vodafone, Optus dan lain-lain ketika tiba di airport. Kami membeli simkad Optus yang berharga AUD20 kerana rasa berbaloi dengan data internet yang diberikan untuk seminggu. Seorang satu simkad sebab masing-masing tamak nak guna internet untuk social media dan Google maps semestinya. Di sana memang akan rajin berjalan kaki sehingga tak sempat pun untuk menggunakan wi-fi apartment. Alhamdulillah berat pun turun banyak ok.

Dua hari sebelum fly, kami google segala tempat yang menarik untuk dilawati di Melbourne nanti. Semestinya kami sangat tamak kerana boleh dikatakan seluruh utara, selatan, timur dan barat Melbourne kami ingin pergi. Jadi, plan kami adalah ingin merantau dari Melbourne City ke Bendigo, seterusnya ingin mengikuti tours sama ada ke Great Ocean Road, Philip Island atau Mt.Buller. Kemudian, kami akan ke St.Kilda dan Docklands.

Bahagianya hidup dapat berjalan sakan dekat sana. Hirup udara segar sahaja dekat sana. Sampai sekarang boleh bau lagi tau udara Melbourne. Rindu cuaca sejuk berangin di sana! Di sini terdapat 3 pilihan tours packages yang anda boleh ambil melalui Melbourne Australia Tours. Sebenarnya ada banyak lagi pakej luar dan anda juga boleh pergi semua tours tetapi disebabkan kami kekangan budget, maka kami memilih Mt.Buller sahaja untuk merasai pengalaman pertama bermain salji ketika musim sejuk plus ia paling murah antara semua tours yang ada.

Biasanya harga pakej untuk ke Mt.Buller adalah AUD85 ke atas. Boleh dikatakan rezeki kami sebab dapat lebih murah di sana. Susah nak dapat harga tours yang murah dan berbaloi.

Artikel seterusnya saya akan ceritakan tentang pengalaman dan itinerary kami sepanjang 7 hari di Melbourne.


Tips kempiskan perut tanpa mengambil sebarang produk pelangsing merbahaya

Boroi, buncit, bulat, gemuk, bantal, pouch bag, one pack dan pelbagai lagi istilah yang selalu dimainkan untuk orang yang mempunyai masalah perut buncit. Perut buncit merupakan satu hadiah istimewa disebabkan pengambilan makanan secara tidak terkawal dan mengamalkan gaya hidup yang tidak sihat.

Perut buncit lazimnya mengandungi lemak di bahagian perut yang menjadi kembimbangan utama setiap orang. Ia bukan sahaja menjejaskan imej anda, malah ia juga akan meningkatkan risiko untuk terkena beberapa jenis penyakit.

Rata-rata ingin mengambil jalan mudah untuk menghilangkan lemak pada bahagian perut. Antara jalan mudah ialah dengan memakan produk atau supplement yang banyak berada dipasaran tetapi adakah produk yang dibeli tersebut mampu untuk menghilangkan lemak pada perut begitu sahaja? Kedengaran macam sesuatu yang mustahil. Kemungkinan ada produk yang betul-betul berkesan tetapi harganya agak mahal berbanding dengan teknik menghilangkan lemak secara semulajadi.

Ok! Di sini iluminasi akan berkongsi tips untuk anda semua bagaimana untuk menghilangkan buncit di bahagian perut atau istilah inggeris dikenali sebagai "belly fat". Apa yang paling penting adalah keazaman yang membara di jiwa menanti saat untuk tampak bergaya tanpa lagi rupa bentuk perut yang buncit.

Tidak dinafikan gula memang diperlukan dalam tubuh badan kita. Pengambilan gula yang berlebihan boleh menyebabkan risikonya untuk mengalami banyak masalah kesihatan. Oleh itu, ramai yang sudah mempunyai kesedaran dengan mengamalkan meminum minuman yang kurang manis atau kurang gula. Selain dapat mengurangkan masalah kegemukan, ia juga dapat mengurangkan risiko terhadap masalah sistem organ dalam badan dan dapat meningkatkan kualiti hidup.

Gula sebenarnya dapat menghasilkan tenaga tetapi jika mengambilnya secara berlebihan ia boleh menyebabkan faktor utama untuk membuatkan perut menjadi buncit. Gula tambahan merupakan gula yang ditambah dalam makanan dan minuman untuk memaniskannya tanpa menambah sebarang nutrisi dalam sesuatu kandungan dan akan melambatkan perut terasa kenyang. Mulai saat ini kurangkan gula dalam minuman, tambahkan manis dalam senyuman.

Mulakan hari anda dengan jus lemon atau limau kerana ia adalah salah satu terapi yang terbaik untuk menghilangkan lemak dalam perut. Perahkankan beberapa jus lemon atau limau ke dalam segelas air suam tanpa campuran gula. Teruskan meminum minuman ini setiap pagi untuk meningkatkan metabolisme badan dan mengurangkan rasa penat.

Kenapa anda digalakkan untuk minum jus lemon atau limau. Hal ini adalah untuk membuang sisa-sisa makanan di dalam perut dan juga asid yang tertinggal di dalam perut. Selain itu ia menjadi salah satu minuman detox yang berfungsi untuk nyahkan toksin dalam badan. Ia secara tidak langsung boleh menghilangkan perut buncit yang dihadapi itu. Jika anda tidak suka meminum jus ini disebabkan masam, boleh juga dicampur dengan buah-buahan seperti epal untuk menambah kemanisan secara semulajadi.

Minum banyak air putih jika anda ingin menghilangkan buncit pada perut anda. Pastikan anda minum air putih yang mencukupi iaitu sekurang-kurangnya 2 liter setiap hari. Minum air putih dengan kerap dan mengikut sukatan masa yang ditetapkan juga boleh membantu anda untuk meningkatkan metabolisme dan mengeluarkan toksin dari badan anda.

Minum air putih dalam kuantiti yang mencukupi juga boleh melancarkan fungsi organ hempedu dan melancarkan proses pembuangan air dari dalam badan. Pastikan anda meminum air putih dengan cukup kerana ia dapat membantu untuk mengempiskan perut anda.

Bahan masakan yang anda gunakan seperti bawang putih, asam gelugur, kulit kayu manis, halia  dan lada hitam adalah bagus untuk membuang lemak dalam perut. Bahan-bahan ini termasuk cili banyak memberi manfaat untuk kesihatan dan masalah berat badan. Bahan-bahan ini sebenarnya membantu untuk meningkatkan ketahanan insulin dan mengurangkan kadar gula dalam darah anda.

Bahan seperti asam gelugor banyak dijadikan produk untuk menguruskan badan. Jika anda mendapatkan bahan itu dengan sendiri dan menggunakannya secara semulajadi pasti ia dapat menjimatkan wang anda.

Melakukkan senaman adalah sangat penting, senaman kardio dapat membakar lemak dengan pantas dan dapat menghilangkan perut buncit. . Senaman kardio adalah senaman yang berupaya untuk meningkatkan denyutan nadi. Senaman kardio seperti contoh adalah berlari, joging, berjalan, berbasikal, menaiki tangga dan sebagainya.


5 Serangga Paling Berbahaya Di Dunia

Serangga sememangnya dikenali sebagai hidupan yang agak berbahaya walaupun bersaiz kecil. Seperti nyamuk, walaupun bersaiz kecil namun mampu menumbangkan seekor gajah.

Semua pula dengan koloni yang sangat ramai, mampu melenyapkan bangkai haiwan dalam sekelip mata.

iluminasi.com ingin berkongsi 5 serangga yang paling berbahaya atas muka bumi.

Lebah pembunuh. Namanya pun sudah tahu betapa bahayanya serangga ini. Lebah ini dikenali sebagai Lebah Afrika. Ia merupakan hasil gabungan atau hibrid 2 spesis lebah madu Afrika dan Eropah, yang dihasilkan di makmal di Brazil pada tahun 1956. Tujuannya adalah untuk menghasilkan spesis lebah baru yang mampu menggandakan penghasilan madu serta tahan terhadap iklim tropika.

Saintis-saintis tersebut mungkin berjaya, namun mereka juga telah menghasilkan satu spesis baru yang sangat berbahaya. Lebah yang dihasilkan disimpan di dalam makmal, dan sejumlah lebih ini, malangnya, telah terlepas dan mula menuju ke utara. Pada tahun 1990an, Lebah Afrika telah wujud di negeri di selatan Amerika Syarikat.

Dari segi sengatan dan saiz, ia sama seperti lebah-lebah madu biasa. Namun apa yang membezakannya adalah sifat mempertahankan diri yang sangat hebat. Ia mudah berasa terancam, dan jika itu berlaku, ia akan berkumpul dengan jumlah yang sangat banyak. Jika Lebah Eropah merekrut 10% daripada jumlah yang terdapat di sarang, Lebah Afrika pula akan merekrut kesemua yang ada.

Daripada kemungkinan berpuluh yang menyerang, ia menjadi beratus-ratus oleh Lebah Afrika ini, yang mampu mengakibatkan kematian.

Lebih buruk, Lebah Afrika juga akan mengejar mangsa dengan lebih jauh berbanding lebah biasa. Jika anda rasa anda terjun dalam air dan selamat, anda salah. Mereka akan tunggu sehingga anda muncul.

Dengan kebolehan membesar sehingga 5 sentimeter, Tebuan Jepun Gergasi adalah merupakan spesis tebuan paling besar di dunia. Berdasarkan namanya, sudah tentulah tebuan ini berasal dari Jepun yang dikenali sebagai ōsuzumebachi. Mereka memakan larva lebah madu, dan mampu membunuh 40 ekor lebah madu dalam masa seminit. Setiap koloni mempunyai kira-kira 700 ekor tebuan ini.

Rupanya sudah menyeramkan, dan sengatannya berkali-kali ganda seram. Terdapat gabungan dua jenis toksin dalam setiap dalam sengatan tebuan ini iaitu sitotoksin dan neurotoksin. Sitotoksin akan menyebabkan rasa sakit teramat sangat dan mengakibatkan kerosakan pada tisu dengan sensasi yang diceritakan oleh seorang pengkaji, "sakit seperti paku panas dicucuk ke dalam kaki".

Neurotoksin yang diberi nama mandaratoksin, boleh menyebabkan kematian, walaupun kepada mereka yang tiada alahan kepada sengatan tebuan. Tebuan Gergasi Jepun ini bertanggungjawab terhadap kematian 30 nyawa setiap tahun di Jepun dan di wilayah Shaanxi, China sahaja, 40 nyawa melayang setiap tahun.

Semut pemandu, atau Semut Siafu adalah serangga yang mempunyai koloni terbesar di dunia. Jika Tebuan Gergasi Jepun mempunyai purata 700 ekor bagi setiap koloni, semut ini pula mempunyai sehingga 22 juta ekor bagi setiap koloni. Banyak mana 22 juta ekor itu? Bukan kata manusia, gajah pun akan lari kalau diserang dengan sebegitu banyak.

Walaupun ia tidak popular kerana membunuh manusia, namun semut ini biasanya membunuh beribu-ribu haiwan lain hanya dalam satu serbuan atau serangan. Mereka juga melakukan serangan terhadap sarang-sarang serangga lain untuk mendapatkan makanan, dan juga membunuh.

Lalat TseTse ini mungkin tidak mempunyai sengatan atau gigitan berbisa seperti serangga lain. Namun ia sangat berbahaya. Biasanya dijumpai di tengah benua Afrika, serangga yang juga dikenali sebagai lalat "tik-tik" ini membawa bahan kimia yang dikenali sebagai trypanosoma.

Mereka hidup dengan menghisap darah vertebrata, dan dalam setiap sedutan mereka akan melepaskan toksin trypanosoma ini yang akan menyebabkan mangsa mengalami masalah tidur yang serius pada awalnya. Dan jika ia tidak dirawat dengan betul, kematian boleh berlaku.

Dianggarkan kira-kira 500,000 kematian disebabkan oleh serangan lalat TseTse ini di Afrika.

Seperti yang dijangkakan, nyamuk mengungguli carta serangga paling berbahaya di dunia. Pelbagai jenis penyakit serius yang boleh disebabkan oleh nyamuk termasuklah malaria, denggi, Zika, demam kuning, chikungunya, ensefalitis, virus West Nile dan banyak lagi. Bagi malaria sahaja, dianggarkan 1 juta kematian berlaku setiap tahun.

Organisasi Kesihatan Dunia (WHO) menganggarkan seorang kanak-kanak mati setiap 30 saat, dan hampir 500 juta kes malaria dilaporkan setiap tahun.

Bukan setakat serangga paling bahaya di dunia, nyamuk juga merupakan serangga dan haiwan yang menyebabkan kematian manusia tertinggi. Jika jerung menyebabkan kematian 10 manusia setiap tahun, buaya menyebabkan 1,000 kematian, ular menyebabkan 50,000 kematian, dan manusia sendiri menyebabkan 475,000 kematian manusia setiap tahun, tetapi nyamuk, menyebabkan 725,000 nyawa manusia melayang setiap tahun.


9 Tanda-Tanda Anda Mungkin Hidap Kanser Paru-Paru

Barah atau kanser adalah antara pembunuh manusia paling banyak di dunia. Menurut Organisasi Kesihatan Dunia (WHO), pada tahun 2015 sahaja, 8.8 juta kematian dicatatkan akibat daripada penyakit berbahaya ini.

Dalam daripada jumlah tersebut, 1.69 juta nyawa atau 19% daripada kematian tersebut, iaitu penyebab tertinggi, adalah disebabkan oleh barah paru-paru. Ia adalah lebih daripada 2 kali ganda penyebab kedua kematian oleh barah iaitu barah hati dengan 788,000 kematian.

Golongan yang paling terdedah terhadap penyakit maut ini adalah mereka yang merokok, terutamanya merokok lebih daripada 30 kotak setahun, berumur antara 55 tahun dan 80 tahun, serta mereka yang merokok bagi jangka masa 15 tahun secara berterusan.

iluminasi.com ingin berkongsi 9 tanda-tanda anda kemungkinan menghidap barah paru-paru.

Jika anda batu, berikan perhatian jika ia masih berlaku selepas 2 minggu. Batuk adalah masalah kesihatan normal yang berkait dengan selesema atau jangkitan pada pernafasan. Biasanya ia akan hilang selepas 1 atau 2 minggu. Namun, jika anda masih batuk selepas tempoh ini, berkemungkinan ia adalah petanda kepada barah paru-paru.

Jangan sesekali abaikan, sama ada batuk kering atau yang berkahak. Terus berjumpa dengan doktor, yang biasanya akan mendengar bunyi dihasilkan paru-paru atau melakukan X-ray atau ujian lain.

Jika anda merokok, anda perlu lebih peka terhadap perubahan yang berlaku kepada batuk anda. Anda perlu mendapatkan rawatan jika anda batuk dengan kerap dan bunyi batuk tersebut agak dalam dan kasar, atau batuk berdarah, atau batuk berkahak dengan jumlah yang lain daripada yang biasa. Suruh ahli keluarga atau rakan anda berjumpa doktor jika mereka mengalami keadaan ini.

Antara salah satu petanda barah paru-paru adalah kesukaran atau sesak nafas. Jika barah paru-paru menghalang atau menyebabkan penyempitan kepada laluan udara, perubahan pada pernafasan akan berlaku.

Ia juga akan berlaku jika cecair daripada ketumbuhan paru-paru membesar di bahagian dada. Tak perlu tunggu sehingga sesak nafas teruk, jika anda berasa sukar untuk bernafas dengan hanya naik tangga atau melakukan aktiviti mudah, ia mungkin petanda, jangan sesekali abaikan petanda bahaya ini.

Jika seseorang itu menghidap barah paru-paru, ia akan menyebabkan kesakitan pada beberapa bahagian termasuklah dada, bahu dan juga belakang, yang mungkin berkaitan dengan batuk.

Sakit pada bahagian dada bukan lah perkara biasa, dan jika kesakitan ini disebabkan oleh barah paru-paru, rasa tidak selesa itu adalah hasil daripada kelenjar limfa yang membesar atau metastasis (perkembangan pertumbuhan barah) pada dinding dada, lapisan pleura (sekitar paru-paru), atau tulang rusuk.

Jumpa doktor segera dan terangkan dengan terperinci jenis sakit pada dada, sama ada perit atau biasa, dan sama ada berterusan atau kadang-kadang.

Mendengung adalah bunyi seakan-akan siulan ketika bernafas yang dihasilkan oleh paru-paru. Ia berlaku apabila laluan udara menjadi sempit, terhalang, atau meradang. Bunyi ini boleh dikaitkan dengan beberapa punca yang mana di antaranya tidak berbahaya.

Namun perlu diketahui, salah satu sebabnya adalah petanda kepada barah paru-paru. Jika berlaku, segera berjumpa doktor. Jangan hanya menganggap ia tidak berbahaya dan berharap ia akan hilang, atau menganggap ia disebabkan oleh asma. Biar doktor anda yang pastikan sebabnya.

Jika anda sendiri rasa kelainan pada suara, atau ada orang lain menegur yang suara anda menjadi dalam, kasar atau serak, jangan biarkan kerana ia mungkin petanda kepada barah paru-paru.

Situasi ini boleh disebabkan oleh selesema biasa, namun jika ia berterusan lebih daripada 2 minggu, mungkin ada sesuatu yang lebih serius. Suara kasar dikaitkan dengan barah paru-paru, apabila ketumbuhan tersebut menjejaskan saraf yang mengawal kotak suara,

Jika anda tidak membuat apa-apa aktiviti senaman, atau tiada perubahan pada pemakanan harian, namun berat anda hilang kira-kira 4 hingga 5 kilogram, jangan seronok, kerana ia mungkin disebabkan oleh barah paru-paru, atau barah-barah yang lain.

Apabila seseorang menghidap barah, beratnya akan menurun dengan cepat akibat daripada penggunaan tenaga oleh sel-sel barah tersebut.

Apabila barah paru-paru merebak dan sampai ke tulang, ia boleh menyebabkan kesakitan ada bahagian belakang atau bahagian lain. Pada waktu malam, kesakitan ini akan menjadi-jadi apabila membaringkan badan.

Agak sukar untuk membezakan sama ada ia kesakitan pada otot atau tulang, namun kesakitan pada tulang lebih teruk menjelang waktu malam, dan bertambah sakit apabila sesuatu pergerakan dilakukan.

Ini agak rumit kerana sakit kepala boleh berlaku di atas pelbagai faktor. Namun, ia juga boleh disebabkan oleh barah paru-paru yang merebak ke bahagian kepala. Ia berlaku apabila tekanan yang dihasilkan oleh tumor tersebut ke atas superior vena cava, saluran darah yang besar yang dilalui darah dari bahagian atas badan ke jantung.

Dan apabila tekanan ini berlaku, ia akan menyebabkan sakit kepala. Jika anda mempunyai beberapa tanda di atas dan disusuli dengan sakit kepala, jangan biarkan dan terus berjumpa dengan doktor.


Zimbabwe : Satu-Satunya Negara Yang Menggunakan 9 Matawang Akibat Hiperinflasi

Pada tahun 1980, ketika dolar Zimbabwe diperkenalkan, nilainya adalah setara (1:1) dengan dolar Amerika. Namun, 29 tahun kemudian, pada tahun 2009, 1 USD (RM4.20) bersamaan dengan 2,621,984,228,675,650,147,435,579,309,984,228 dolar Zimbabwe. Penulis tak tahu macam mana nak sebut, tapi mungkin kanak-kanak genius seperti Adi Putra tahu menyebutnya.

Ya, kegagalan ekonomi dan inflasi yang tersangat teruk di Zimbabwe menyebabkan matawang dolar Zimbabwe kini sudah tiada nilai dan telah digantung selama-lamanya.

Jika Bank of England sangat risaukan kadar inflasi di United Kingdom yang melebihi 2% setiap tahun, bayangkan apa yang terjadi kepada Zimbabwe, apabila kadar inflasinya adalah setinggi 79.6 billion peratus pada pertengahan November 2008, iaitu inflasi kedua terburuk dalam sejarah manusia.

Namun, indeks hiperinflasi baru (HHIZ) meletakkan inflasi Zimbabe di tahap 89.7 sextilion peratus (87,000,000,000,000,000 %)

Zimbabwe juga mempunyai wang kertas yang terbesar yang mempunyai jumlah "0" terbanyak di dunia. Jika dahulu kita mempunyai wang kertas terbesar iaitu RM1000, Zimbabwe mempunyai wang kertas 100 billion kali ganda lebih besar, iaitu Z$ 100,000,000,000,000. Ianya dikeluarkan pada tahun 2009 dikemuncak inflasi namun hanya beberapa juta keping sahaja dicetak.

Dan jangan ingat nilai wang kertas ini tinggi. Pada satu ketika, wang kertas 100 trilion dolar Zimbabwe ini tidak mampu untuk membayar tambang bas. Dan pasti anda pernah lihat gambar yang tular dimana seikat wang Zimbabwe dibayar oleh pembeli kepada penjual hanya untuk membeli sayur-sayuran.

Namun, dolar Zimbabwe kini tidak lagi digunakan dan telah digantung selama-lamanya pada 12 April 2009 disebabkan oleh hiperinflasi. Bagi menggantikan matawang dolar Zimbabwe yang telah lumpuh, kerajaan Zimbabwe telah menggunapakai 9 matawang asing, dan menjadi negara yang menggunakan matawang yang paling banyak sebagai matawang yang sah.

Antaranya termasuklah dolar Amerika (US$), dolar Australia (A$), Euro (€) , rand Afrika Selatan (R), pula Bostwana (P), pound sterling UK (£), rupee India(₹), yuan China (元/¥), dan yen Jepun(¥). Segala transaksi rasmi oleh kerajaan Zimbabwe menggunakan dolar Amerika.

Inflasi yang terlalu teruk melanda Zimbabwe sehinggakan bank pusat negara itu tidak mampu untuk mencetak wang yang tidak berharga ini, memaksa Robert Mugabe, Presiden Zimbabwe untuk mengarahkan larangan kenaikan harga barang. Golongan berpendapatan rendah dan mereka yang tiada simpanan terhapus, peniaga-peniaga pula menggandakan harga ketika waktu pagi dan petang mengakibatkan nilai gaji pekerja-pekerja hampir-hampir tak bernilai.

Sejak tidak menggunakan lagi matawang dolar Zimbabwe bermula tahun 2009, dan menggunakan 9 matawang asing tersebut, satu usaha oleh kerajaan Zimbabwe dilakukan dimana ia menawarkan pertukaran akaun deposit lama kepada dolar Amerika. Setiap 175 quadrillion (175,000,000,000,000,000) dolar Zimbabwe, akan diberikan sebanyak 5 dolar Amerika bersamaan RM21.

Pada tahun 2014, Zimbabwe telah mengeskport barangan bernilai USD2.5 billion (RM10.50 billion) dan mengimport barangan bernilai USD6.5 billion (RM27.3 billion) menyebabkan ia menjadi perdagangan negatif. Wang yang keluar lebih tinggi berbanding wang yang masuk mengakibatkan kekurangan wang tunai.

Masalah ini tidak dapat ditanggani oleh Zimbabwe, dan mereka juga tidak dibenarkan membuat pinjaman dari Bank Dunia atau Tabung Kewangan Antarabangsa, yang telah menggantung pelan pinjaman Zimbabwe akibat daripada kegagalan ekonomi negara itu.

Jadi, pada tahun 2016, kerajaan Zimbabwe telah melakukan satu usaha, dengan memperkenalkan wang kertas untuk matawang-pseudo baru sebagai solusi kepada masalah kekurangan wang tunai tersebut dan meningkatkan eksport. Ia dipanggil sebagai "wang bon", dan dikeluarkan oleh Bank Rizab Zimbabwe sebanyak 10 juta dollar dalam bentuk $2 dan $5 yang sah digunakan di negara-negara Afrika Selatan.

Ketika dikeluarkan, nilainya adalah setara dengan nilai dolar Amerika(1:1). Matawang ini dikatakan menambahkan lagi kekeliruan di Zimbabwe dan mendapat tentangan dari penduduk tempatan yang membuat demonstrasi membantah pengenalan wang bon tersebut.

Dan bagi meningkatkan aktiviti eksport, kerajaan Zimbabwe menawarkan bonus $5 wang bon bagi setiap $100 eksport. Wang bon ini juga mempunyai had pengeluaran kepada $50 sehari, dan $150 seminggu bagi mengelakkan nilainya menurun daripada nilai yang dimahukan iaitu 1:1 dengan USD.

Namun kini nilai wang bon itu dikatakan sudah mula menurun akibat daripada keengganan sesetengah penjual atau kedai menggunakan dan menerima wang tersebut. Stesen-stesen minyak juga dikatakan menaikkan caj kepada mereka yang mahu menggunakan wang bon.

Juga terdapat laporan mengatakan peniaga wang di pasaran gelap (black market) meminta wang bon sebanyak $1.25 bagi pertukaran dengan USD1.

Menurut Evans Rutate, pengawal kredit rangkaian kedai pakaian Afrika Selatan, wang bon ini adalah petanda kepada pengakhiran pemerintahan Robert Mugabe dan parti politik yang sedang memerintah, Zanu-PF.


7 Cara Didik Anak-Anak Daripada Cuba Merokok

Rokok atau tembakau merupakan antara penyebab kematian manusia tertinggi di dunia. Namun, ia mampu dicegah. Melihatkan masalah disebabkan rokok yang melanda masyarakat kita yang sangat membimbangkan, ibu bapa perlu memainkan peranan.

Cara terbaik untuk mengelakkan tabiat merokok adalah mencegah mereka daripada mencuba, kerana dengan mencubalah merupakan penyebab utama kebanyakan orang merokok.

Menurut kajian, 90% daripada perokok dewasa mula menghisap rokok ketika zaman kanak-kanak atau remaja. Dan ketika anak-anak masih kecil, mereka melihat ibu bapa sebagai kuasa mutlak terhadap perkara baik dan buruk, dan ketika inilah anda perlu menggunakan kuasa anda ke arah yang betul.

Tiada masa yang terlalu awal untuk membincangkan keburukan merokok dengan anak-anak. Jika anda mampu menerangkan betapa rokok tidak baik untuk kesihatan pada usia anak anda 5 atau 6 tahun, ia adalah lebih baik.

iluminasi.com ingin berkongsi 7 cara-cara untuk mencegah anak-anak daripada mencuba untuk merokok.

Walaupun merokok boleh menyebabkan barah paru-paru dan masalah kesihatan lain, topik ini tidak mampu memberi kesan kepada kanak-kanak kerana otak yang tak matang membuatkan mereka tidak kisah akan kesan jangka masa panjang. Pendekatan yang berbeza perlu diambil.

Sebaliknya, tekankan mengenai kesan segera daripada merokok seperti bau busuk, gigi menjadi kotor, mulut berbau, masalah kulit, sakit pada mulut dan lain-lain. Ini akan membuatkan mereka takut untuk mencuba.

Anda juga boleh membuat kira-kira mengenai kerugian jika merokok untuk jangka masa panjang, dan bincangkan dengan anak-anak apa yang boleh mereka beli dengan wang sebanyak itu.

Jika anak anda seorang atlet atau minat bersukan, kaitkan kesan merokok dengan prestasi mereka. Jelaskan dengan terperinci merokok akan menjejaskan kebolehan mereka untuk berlari, dan mungkin terpaksa berada di bangku simpanan kerana tidak cukup cergas.

Kanak-kanak yang mencuba biasanya tidak tahu mengenai nikotin dan boleh menyebabkan ketagihan melampau. Anda sebagai orang yang mempunyai pengetahuan mengenainya harus menjelaskan bahawa amat sukar untuk berhenti jika mula merokok.

Tekankan mengenai ketagihan nikotin, yang mungkin menyebabkan ketagihan lebih daripada heroin dan kokain.

Jangan dilupa mengenai alternatif rokok, seperti vape dan shisha. Alternatif seperti ini adalah salah satu cara bagi kanak-kanak untuk mencuba kerana ia dilihatkan sebagai cool dan tidak berbahaya, yang akhirnya menjadi tabiat buruk.

Penggunaan rokok elektrik atau vape meningkat 900% dalam kalangan pelajar sekolah menengah dari tahun 2011 hingga 2015. Amat penting untuk memastikan mereka ini tahu akan bahaya alternatif rokok ini, yang mana dikaitkan dengan permulaan menggunakan tembakau oleh remaja.

Walau apa sekalipun usaha yang anda sebagai ibu bapa lakukan ketika anak-anak masih kecil, ia tidak semestinya akan kekal sehingga mereka remaja. Ini adalah kerana pengaruh rakan sebaya adalah lebih berpengaruh dari segala perkara ketika mereka mencapai usia remaja.

Dan jika anda tidak pernah membincangkan bagaimana untuk berkata tidak, atau menolak, mereka akan lebih cenderung untuk menerima atau berkata ya, jika ditawarkan untuk merokok oleh rakan sebaya.

Cuba untuk melakonkan situasi dimana rakannya mengajak untuk merokok, dan tunjukkan bagaimana untuk menolak. Ia mungkin agak kelakar, namun mampu mengubah hidup anak anda.

Walaupun ianya perkara serius, anda tidak boleh berkeras mengenainya. Jika anda terlalu berkeras dengan berkata "Kamu jangan pernah nak cuba merokok" atau "Semua perokok adalah tidak baik", menurut kajian, ia akan meningkatkan kemungkinan untuk anak anda merokok kerana memberontak.

Di usia remaja yang berjiwa memberontak, ppa yang dilarang, itulah yang akan dibuat. Apa yang anda harus lakukan adalah mengadakan perbualan berkualiti, dan menurut kajian, ia sangat berkesan mencegah mereka daripada merokok. Walaupun ia tidak berkesan kepada semua kanak-kanak, andalah yang perlu menentukan cara mana paling baik, kerana hanya anda yang memahami anak-anak sendiri.

Borak mengenainya, jangan menilai dan menghakimi atau mengugut untuk menghukum jika mereka merokok. Ia akan membuatkan mereka lebih selesa untuk berbincang, dan mungkin akan memberitahu anda jika mereka diajak merokok oleh rakan-rakan.

Ini yang paling penting. Walk the talk, dan jadilah contoh yang baik. Jika anda sendiri merokok, amat sukar untuk menghalang anak-anak daripada merokok kerana anda sendiri menunjukkan contoh tersebut. Salah satu cara anak-anak belajar, adalah meniru apa yang dilakukan ibu bapa atau orang sekeliling.

Anak-anak akan lebih cenderung untuk merokok, kerana bagi mereka ia bukanlah tabiat yang buruk apabila ia dilakukan oleh ibu bapa mereka sendiri. Ia tidak akan memberi apa-apa kesan walaupun anda berkata "Ayah akan berhenti satu hari nanti", atau "Ayah menyesal kerana merokok", tetapi anda masih merokok.

Jika anda merokok, berhenti sekarang supaya anak-anak anda tidak mengikut jejak langkah anda. Jika anda sendiri tak mampu nak berhenti, jangan harap anak anda tak akan mencuba.


Inilah robot penyelesai kiub rubik terpantas di dunia

Robot kejuruteraan Jerman meleburkan rekod dunia Rubic's Cube miliknya sendiri, menyelesaikan teka-teki tersebut hanya dalam masa lebih kurang setengah saat.

Robot Sub1, yang dibangunkan oleh jurutera Albert Beer, menetapkan Rekod Dunia Guinness baru untuk "Robot terpantas menyelesaikan Rubic's Cube" dengan masa 0.637 saat.

Kini dikenali sebagai Sub1 Reloaded, robot itu menghapuskan lebih dari satu perempat daripada rekod 2016 iaitu 0.887 saat selepas menggunakan cip pemproses Infineon baru.

Proses menyelesaikan teka-teki bermula apabila komputer menerima dua gambar Rubic's Cube kemudian mengenalpasti warna setiap unit kubus dan menggunakan pelaksanaan  Herbert Kociemba’s Two Phase Algorithm yang diimplimentasikan oleh Tom Rokicki untuk menentukan penyelesaian paling cepat rekod dunia kubus Rubik sendiri, menyelesaikan teka-teki dalam masa lebih kurang setengah saat.

Sebuah papan kawalan Arduino-compatible Infineon AURIX microcontroller AURIX kemudian mengendalikan enam lengan robot mekanikal, membolehkannya menyelesaikan teka-teki dalam 21 langkah.

Untuk tidak mengecewakan pembaca dengan artikel yang ringkas mengenai robot penyelesi Rubik dari Jerman ini, iluminasi.com sertakan sekali rekod terpantas rakyat Malaysia dalam menyelesaikan kiub rubik.

Rekod terpantas bagi rakyat Malaysia (rubik 3x3) dipegang oleh Ainesh Sevellaraja dengan kepantasan 6.10 saat. Dan kedudukan kedua disandang oleh Hariz Azizan dengan kepantasan 6.55 saat.

Berikut adalah video yang dirakamkan oleh saudara Hariz Azizan pada laman youtube beliau.

Rujukan: Robot breaks Rubiks cube world record in a fraction of a second